ЎзА - Ўзбекистон Қаҳрамони Суйима ҒАНИЕВА\n02.09.2018 17:23 Чоп этиш версияси\nЎзбекистон илм-фани оғир жудоликка учради. Атоқли адабиётшунос олим, профессор, Ўзбекистон Қаҳрамони Суйима Ғаниева 86 ёшида вафот этди.\nС.Ғаниева 1932 йилда Тошкент шаҳрида хизматчи оиласида туғилди. 1952 йилда Ўрта Осиё давлат университети (ҳозирги Ўзбекистон Миллий университети)нинг шарқшунослик факультетини тамомлади.\n1953-1956 йилларда Ленинград давлат университети аспирантурасида таълим олди.\nБўлғуси олима ўз меҳнат фаолиятини 1956 йилда Ўзбекистон Фанлар академияси Тил ва адабиёт институти кичик илмий ходими сифатида бошлади. Шу йили буюк шоир ва мутафаккир Алишер Навоий ижодига бағишланган номзодлик диссертациясини ҳимоя қилди. Кейинчалик Ўзбекистон Фанлар академияси Тил ва адабиёт институти илмий котиби, Тошкент давлат консерваториясида кафедра мудири, Тошкент давлат шарқшунослик институти профессори лавозимларида фаолият кўрсатди.\nУ ўзининг қарийб 60 йиллик илмий-педагогик фаолияти давомида ўзбек мумтоз адабиёти бўйича фундаментал тадқиқотлар олиб борди. Мустақиллик йилларида адабиётимиз ва маданиятимизни ривожлантириш, миллий адабиётимизнинг жаҳон маданий цивилизациясида тутган ўрнини халқаро миқёсда кенг тарғиб этишга катта ҳисса қўшди.\nС.Ғаниева ўз илмий фаолияти давомида яратган 14 та монография, 350 дан зиёд илмий-назарий мақолалар мамлакатимиз ва халқаро илмий нашрларда чоп қилинган, 20 дан ортиқ ўқув-методик қўлланмалари республика олий таълим муассасалари ўқув жараёнига татбиқ этилган.\nОлима Алишер Навоий ижодини чуқур ўрганиб, ўзининг теран илмий тадқиқотлари билан навоийшунослик соҳасида ўзига хос илмий мактаб яратди.\nУнинг «Алишер Навоийнинг ҳаёти ва ижоди», «Алишер Навоий ижодида миллий мафкура», «Навоий ғазалларида жўмардлик мотивлари», «Навоий васияти», «Навоий дастхати» каби сермазмун асарлари юртимиз ва чет эл адабиётшунослари томонидан илмий кашфиётлар сифатида эътироф этилган.\nС.Ғаниева Алишер Навоийнинг узоқ йиллар давомида илм-фанга номаълум бўлиб келган “Муножот” асарини топиб, нашр эттирган.\nОлима 2011 йилда Алишер Навоийнинг 20 жилдлик мукаммал асарлар тўпламини нашрга тайёрлашда фаол иштирок этган.\nЁрқин истеъдод, катта илмий салоҳият эгаси бўлган заҳматкаш олима ўз фаолияти давомида кўплаб ёшларга устозлик қилди. Унинг бевосита раҳбарлигида ўнлаб докторлик ва номзодлик диссертациялари ҳимоя қилинган.\nС.Ғаниеванинг мамлакатимиз илм-фанини ривожлантириш ва баркамол авлод тарбияси йўлидаги улкан хизматлари давлатимиз томонидан муносиб тақдирланди.\nУ Ўзбекистон Республикаси Давлат мукофоти, «Эл-юрт ҳурмати», «Буюк хизматлари учун» орденлари ва Ўзбекистон Қаҳрамони фахрий унвони билан мукофотланган эди.\nАтоқли олима, меҳрибон устоз, самимий ва камтарин инсон Суйима Ғаниеванинг ёрқин хотираси қалбларимизда ҳамиша сақланиб қолади.\nА.Арипов, Б.Йўлдошев, Н.Каримов


Энди нодавлат нотижорат ташкилотларининг уйи бўлади - zarnews.uz\nГап шундаки, Самарқанд шаҳар ҳокимлиги балансидаги тўрт қаватли ётоқхона биноси “Нодавлат нотижорат ташкилотлари уйи”га айлантирилди. Тўлиқ реконструкция қилинган бинода бугунги кунда жиҳозлаш ишлари амалга ошириляпти. Бу ерга айни пайтда ижарада фаолият олиб бораётган 46 та ННТ ҳамда 11 та миллий-маданий марказларни жойлаштириш кўзда тутилган.\nБугунги кунда вилоятда 809 та (шундан 404 та давлат ва 405 таси ҳисоб рўйхатига олинган) ННТ фаолият кўрсатмоқда. Улар давлат органлари ҳузуридаги 200 дан ортиқ ишчи гуруҳлари, комиссиялар ишида фаол иштирок этмоқда.\nБу борада «SOS – Ўзбекистон болалар маҳаллалари» уюшмаси вилоят бўлими, “Раҳмдиллик” жамияти, “Тадбиркор аёл” ассоциацияси вилоят бўлими, “Махдуми Аъзам Даҳбедий” фонди, “Сабр” ижтимоий-иқтисодий ривожлантириш маркази, “Зарафшон” нодавлат нотижорат экологик бирлашмаси каби ННТлари жамият турли масалаларда ижро ҳокимияти билан ҳамкорликда катта ишларни амалга оширяпти.\nМасалан, “Умид-Д” хайрия маркази диабетга ва ногиронликнинг бошқа шаклларига йўлиққан инсонларга катта ёрдам кўрсатяпти. “Махдуми Аъзам Даҳбедий” жамоат фонди қайроқ тошлар ва Чокардиза қабристонида илмий ўрганиш олиб борди. “Раҳмдиллик” жамияти зўрлик ишлатишдан жабр кўрган хотин-қизларга психологик, тиббий ёрдамлар кўрсатиб келяпти.\nБу каби ишлар албатта, ўз-ўзидан бўлаётгани йўқ. Бунда ННТлар турли лойиҳаларда ғолиб бўлаётгани ҳам муҳим омил бўлмоқда. Биргина 2020 йилда 15 та ННТ умумий миқдори 582 миллион сўмлик грант маблағлари доирасида турли лойиҳаларни амалга оширди.\nЖумладан, вилоят Хотин-қизлар тадбиркорлик маркази томонидан “Ўзбек тадбиркор аёли! Стартапдан - экспортгача" лойиҳаси асосида ишсиз, шу билан бирга ижтимоий кўмакка муҳтож хотин-қизлар учун қисқа муддатли тренинг-дарслар ташкил қилинмоқда. Шаҳар ва туманларда 25 йўналишда ўтказилаётган машғулотларда бир чорак давомида 600 нафарга яқин опа-сингилларимизга касб ўргатилди.\nАҳамиятлиси, ННТларимиз нафақат республика миқёсидаги, балки халқаро грант ва тадбирларда ҳам фаол иштирок этмоқда. Мисол учун, "Раҳмдиллик" жамияти Янги Зеландия давлатининг халқаро танловида “Ўзбекистонда оилавий зўравонлик билан дуч келган аёлларни ҳимоя қилиш ва иқтисодий имкониятларини кенгайтириш” лойиҳаси билан иштирок этиб, грант лойиҳаси ғолиби бўлди.\nГрант лойиҳаси доирасида Паст Дарғом туманида 10 та танланган маҳаллада зўравонликнинг олдини олиш, ҳуқуқий, иқтисодий билим ва кўникмаларини ошириш бўйича ўқув-семинарлари ўтказиб келинмоқда.\nШвейцария давлати ЮНЭЙДС ташкилоти томонидан эълон қилинган халқаро грант лойиҳасида “Нурбону” нодавлат нотижорат ташкилоти “Карантин даврида болалар ва кам таъминланган оилаларни руҳий ва ижтимоий ҳимоя қилиш” лойиҳаси билан иштирок этиб, ғолиб бўлди.\nЛойиҳа доирасида вилоятнинг Самарқанд ва Каттақўрғон шаҳри, Ургут, Иштихон, Пахтачи ва Паст Дарғом туманларида ижтимоий ҳимояга муҳтож оилаларга бир марталик бирламчи озиқ-овқат маҳсулотлари тарқатилди.\nАлбатта, амалга оширилаётган ижобий ишлар билан бир қаторда соҳани ривожлантириш бўйича ҳал этилиш лозим бўлган айрим муаммолар ҳам мавжуд.\nХусусан, халқ депутатлари вилоят Кенгаши ҳузуридаги нодавлат нотижорат ташкилотларини ва фуқаролик жамиятининг бошқа институтларини қўллаб-қувватлаш жамоат фондини маҳаллий бюджетдан молиялаштиришнинг имкони йўқ. Чунки, бу бўйича Бюджет кодексида аниқ бир норма белгиланмаган.\nИккинчидан, ННТларнинг янада ривожланиши учун қўшимча шарт-шароитлар яратиш ёки уларнинг ташаббусларини қўллаб-қувватлаш юзасидан халқ депутатлари вилоят, туман ва шаҳар Кенгашларига аниқ ваколатлар берилмаган.\nЎйлайманки, ҳудудда бошқарув органлари ва ННТлар ўртасида ижтимоий шерикликни мувофиқлаштириш бўйича аниқ қонуний нормалар бўлмас экан, бу масала фақат қоғозда қолиб кетаверади.\nУчинчидан, ННТларга давлат гранти лойиҳаларини ёзиш, ажратилган маблағдан мақсадли фойдаланиш ҳамда якуний ҳисоботларни тайёрлаш бўйича методик қўлланмаларни ишлаб чиқиш бўйича ресурс марказларини ташкил этиш керак.\nМенимча, профессионал юридик, бухгалтерия, ахборот технологиялари бўйича хизмат кўрсатувчи ходимлар жамоаси, аниқ йўналишлар кўрсатилган электрон платформа ташкил қилинса фойдадан холи бўлмайди.\nхалқ депутатлари вилоят Кенгаши Нодавлат нотижорат ташкилотлари ва фуқаролик жамиятининг бошқа институтлари билан ҳамкорликда ишлаш масалалари бўйича доимий комиссияси раиси.


Home icon Бош саҳифа»Жаҳон адабиёти»Жаҳон адабиёти тарихи»Озарбайжон адабиёти\nТурли-туман адабий жанрларда яратилган халқ ишқий-қаҳрамонлик достонлари, эртаклари, маросим ва муҳаббат қўшиқлари, шунингдек, халқ латифалари ва мақолларидан иборат фольклор асарлари турли тарихий даврларда яратилиб, оғиздан оғизга кўчиб, бизгача етиб келган. Булардан энг машҳурлари “Қўрқут ота китоби”, “Кўр ўғли” эпослари, “Ошиқ Ғариб”, “Шоҳ Исмоил”, “Асли ва Карам” ишқий достонлари, Мелик-Мамед ва Кал Аҳмад саргузаштларидан ҳикоя қилувчи кулгили-эртаклар, инсоний муҳаббатни олқишловчи тўртлик баётлардир.Халқ оғзаки ижоди асарларини ёзиб олиш ва ўрганиш ишлари Озарбайжонда У1 асрлардан бошланган. Озарбайжон халқ оғзаки ижоди ва қадимий ёзма адабиёти билан Марказий Осиёда яшовчи ўзбек, тожик, туркман, қирғиз, қозоқ, қорақалпоқ халқларининг адабиёти ўртасида бир-бирига ўхшаш жуда кўп анъаналар мавжуд. Кейинчалик озарбайжон адабиёти ва ўзбек, тожик, туркман, қозоқ адабиётларининг йирик вакиллари ижодида ҳам ўзаро алоқа ва таъсир турли-туман шаклларда давом этиб келди.\nОзарбайжонда VII-VIII асрларда араб тили, 1Х асрдан бошлаб эса форс тили расмий давлат тили ҳисобланганлиги туфайли Исмоил Яссор (VII аср),Аҳмад Табризий (Х аср),Баҳманёр Алии Бокуйи, Хатиб Табризий (ХV аср) каби ўнлаб озарбайжон шоирлари ўз асарларини араб ва форс тилларида ёздилар. Кейинчалик бу анъанани озарбайжон шоирларидан Ҳоқоний-Шервоний, Низомий-Ганжавий, Муҳаммад Фузулий ва Мирзо Фатали Охундовлар ҳам давом эттирдилар.Бу сўз санъаткорлари яратган асарлар табиий озарбайжон адабиёти маҳсулидир. Чунки турли тарихий шароитда яшаб қалам тебратган бу шоирлар ижодида Озарбайжондаги турли ижтимоий табақаларнинг ҳаётини акс эттириш асосий ўрин тутган эди.\nҲаёти ва ижоди. Улуғ озарбайжон шоири Низомий Ганжавий ўз салаф ва халафлари Ҳоқоний Ширвоний, Қатрон Табризий, Имониддин Насимий, Муҳаммад Фузулий, Мирза Фатали Охундов каби дунёга машҳур сўз усталари қаторида шарафли ўринда туради. Низомийни шоирларнинг шоири, шоирларнинг устоди шоҳсупасига кўтарган унинг “Хамса”си бўлди.”Панж ганж”-“Хамса” номлари билан машҳур бўлган беш достондан иборат бу асар буюк бадиий тафаккур ва ҳудудсиз истеъдод ҳосиласи сифатида Шарқ адабиётининг нодир ҳодисасига айланди. Навоий Низомий “Хамса”сини юксак баҳолаб, уни эл қулоғига маънавий гавҳарлар еткуриб, сўнгра қалбга йўл олиб, уни ҳам лабо-лаб тўлдирувчи мўъжизбаён асар деб атайди. Навоий ўзининг “Мажолисун-нафоис” асарида турли халқларга мансуб бўлган, лекин Ҳирот адабий муҳити билан боғлиқ ҳолда “Хамса” ёзишга аҳд қилган Мароғали Ашраф,Али Осий, Фасиҳ Румий, Хожа Имодиддин Лохурий, Абдулло Хотуфий, Котибий Туршузий каби шоирларни характерлаб ўтади. Илёс Юсуф ўғли Низомий 1141 йилда Озарбайжоннинг Қадимий Ганжа шаҳрида туғилади. Ота-боболари ўз даврининг маърифатли кишиларидан эдилар. Илёснинг бобоси Захи Муайяддинни олим ва шоир бўлганлигини нақл қиладилар. Илёснинг онаси Ганжада яшовчи курд оиласига мансуб бўлган. Низомий шоирнинг тахаллусидир. Навоий: Бебаҳо сўз дурларини ўз ўрнига қўя олганлиги учун такдир уни Низомий деб аташга ахд қилди, деб ёзади:\nНозим ўлуб сўз дуру серобига,\nЧарх «Низомий» ёзиб алқобига.\nНавоий Низомий тахаллусига «Шайх», «Ҳаким» каби сифатловчи\nсўзларини қўшиб айтади. Бу эса унинг маънавий раҳнамолигига ва\nфайласуф шоирлигига ишорадир.\nНизомий ўз даврининг ҳамма илмларини эгаллаган нодир истеъдод соҳиби бўлиб етишади. Ўз ижодини лирик асарлар ёзиш билан бошлаган Низомий устозлар оғзига тушди. Ҳоқонийнинг юксак баҳосига сазовор бўлди. Шуҳрати бугун Ўрта ва Яқин Шарққа ёйилди. Низомий истеъдодини пайқаган, уни тан олган ўша давр ҳукмдорлари саройга таклиф этдилар. Лекин у саройга бормади. Низомийнинг ижод бобидаги шон-шуҳратидан хабар топган Дарбанд ҳокими иззат-ҳурмат юзасидан шоирга Офоқ исмли чўри қизни тортиқ қилади. Лекин Офоқ Низомийнинг чўриси эмас, ҳаётининг энг мўътабар кишиси, турмуш йўлдошига айланади. Офоқ жуда қисқа умр кўрди. 1180 йилда вафот қилди. Лекин Низомийга Муҳаммад исмли ўғил ёдгор бўлиб қолди. Ҳаётдаги энг яқин кишисини йўқотган Низомий умр давомида Офоқни унутолмади. 1188 йил «Ҳисрав ва Ширин» достонида Ширин образи орқали Офоқ сиймосини жонлантиришга аҳд қилди. Ширин образи Низомийнинг Офоқ учун қўйган ҳайкали эди.\nКексалик йилларида яратган «Искандарнома»сида ҳам Офоққа бўлган муҳаббатини дард билан ёзади. Ёлғиз ёдгори бўлган Муҳаммадни ҳар жиҳатдан етук ва донишманд бир киши бўлишини истайди. Низомий уйида шоир ва шеърият мухлислари тўпланар эдилар. Бу ерда бўладиган адабиёт ҳақидаги суҳбатлар Муҳаммадни адабиёт оламига етаклади.\nМуҳаммад 14 ёшидан бошлаб қўлига қалам олди. Лекин Низомий ўғлидаги бу ҳоҳишни рад этади. Муҳаммадга панд-насиҳатлар беради. Ниҳоят, Муҳаммад ҳуқуқшунослик ва тиббиёт билан шуғуллана бошлайди. Низомийнинг ҳаёти ҳақидаги бир лавҳага мурожаат қилайлик: «Хамса»нинг биринчи достони “Махзанул-асрор”ни ёзиб тугатгач, унинг довруғи кенг ёйилди. Салжуқийлардан Ироқ ҳокими Турғул II (1154-1194) шоирга муҳаббат ҳақида бир асар ёзишни тавсия этади ва унга катта ҳадя ваъда қилади. Низомий «Ҳисрав ва Ширин» достонини ёзиб, якунлади. Йиллар ўтгач, Ганжада бир неча кунлик шоҳлик қилган Қизил Арслон Низомийни ҳузурига чақирди. Шоир йўлга чиқиб шоҳнинг муваққат ўрдасига етиб келди. Шоҳ бу вақтда ўз чодирида Низомий ғазаллари билан айтиладиган қўшиқларни тинглаб, базму-жамшид қилиб ўтирарди. Шоирнинг етиб келганлигини эшитган Қизил Арслон дастурхонларни йиғиштириб, хонандаларнинг кетишига рухсат беради. Низомий шоҳ чодирига кириши билан Қизил Арслон шоирга қучоқ очиб, ёнидан жой кўрсатади. Ровий Низомийнинг Қизил Арслонни мадҳ этган қасидасини ўқийди. Шоҳ қўлини Низомий елкасига қўяр экан, унга тасанно айтади ва гап «Ҳисрав ва Ширин» достонига келиб тақалади. Акаси Жаҳон Пахлавон қилган инъомни эсга олади. Ўша инъомлар орасида сизга тортиқ қилинган қишлоқ ҳам бор эди. Қизил Арслон ёрлиқни олганмисиз, деб сўрайди. Низомий чуқур ўйга толади. Чунки у ваъдадан бошқа ҳеч нарса олмаган эди. Қизил Арслон Низомийга ҳурмат юзасидан тўн кийдирди. ҲАМДУЁН қишлоғи унинг номига ёрлиқ қилиб берилди. Низомий миннатдорчилик билдириб, кетишга рухсат сўради. Отга минаётганида унинг қўлига ёрлиқни келтириб бердилар. Ярим Фарсанг (4 километр) келадиган бу қишлоқнинг йиллик даромади Низомий ҳаражатларига етмас эди. Шунинг учун ёрлиқни тўғри келган кишига бериб, отга қамчи урди.\nПрофессор Бертельс: «Қизил Арслон ҳеч қандай даромад келтирмайдиган ерни шоирга тортиқ қилар экан, шайх эътироз билдиришга журъат этмайди,» деб ёзади.\nНизомий 1209 йил 68 ёшида Ганжа шаҳрида вафот этди.\nНизомий шарқ адабиётида хамсачилик анъанасини бошлаб берган буюк алломалардандир. Навоий” Лайли ва Мажнун” достонининг муқаддимасида Низомий «Панж ганж» асари ҳақида гапириб: «Уни Шарқда ер-сув ва бошқа бойликлари билан машҳур бўлган Мусо Пайғамбар замонасининг энг бадавлат одами, афсонавий Қорин ганжи билан таққослаб «Ганжи Қорин анинг «Панж ганжи» қошида вайронадек кўрингай»,- деб ёзади.\n“Панж ганж” достонлари:\n1. «Маҳзанул-асрор» (сирлар хазинаси) достони.\n2. «Хусрав ва Ширин» достони.\n3. «Лайли ва Мажнун» достони.\n4. «Ҳафт пайкар» достони.\n5. «Искандарнома» достони.\n«Маҳзанул-асрор» 1170 йилда яратилган. Достон шоирнинг ҳаётий кузатишлари асосидаги фалсафий, ижтимоий ва ахлоқий қарашларининг бадиий мажмуаси деб айтиш мумкин. Асар муқаддимасида худонинг яккаю-ягоналиги ҳақидаги муножотлар,пайғамбар ҳақидаги ҳамд санолар билан бошланади.Низомий ҳаётда нима муқаддасу, нима фаҳш, инсон нима учун интилмоғи, нимани рад қилмоғи керак деган саволларни ўртага қўяр экан,бу саволларга жавоб беришда Қуръон сураларига мурожаат қилиб, хадисларни асос қилиб олади.” «Маҳзанул-асрор»” да адолат ва зулм тушунчалари жиддий равишда бир-бирига қарама-қарши қўйилади. Шоир зулм ҳукмрон бўлган ерда мамалакат харобага айланади, эл хонавайрон бўлади. Асарда «Султон Санжар ва кампир» ҳикояти мавжуд. Кунлардан бир куни Султон Санжар ҳузурига жабрланган бир қария кампир кириб келади. Шоҳнинг этагидан маҳкам ушлаб, унинг ҳукмронлигида рўй бераётган бедодликдан фарёд чекади. Шоҳнинг кеча тинчлигини сақлаш керак бўлган миршаблари маст ҳолда кўчама-кўча тентираб юрадилар. Ҳоҳлаган уйларига кириб, бебошлик қиладилар. Тунда рўй берган қотилликни таг-томирини суриштирмасдан кампирнинг уйига бостириб кирадилар ва азоб берадилар. Кампирнинг сочларидан судраб юз-кўзларига тепадилар. Кампир бу ситамга чидай олмай тўғри шоҳнинг ҳузурига боради ва қилмишини фош этади.\nБу ҳикоят орқали Низомий шоҳлар жабр-зулмини фош этибгина қолмасдан, уларга таъсир этиш қайта тарбиялаш йўлларини қидиради.\n«Нуширвон ўз вазири билан» деган ҳикоясида Нуширвон ўз вазири билан овга чиқади. Бир хароба қишлоққа тушадилар. Икки бойўғли суҳбатини эшитган шоҳ вазирдан улар нима дея ётганини сўрайди. Икки қуш бир-бири билан қуда бўлмоқчи. Қиз томон қалин эвазига хароба беришни шарт қилиб қўймоқда. Йигит томон эса шу подшоҳимиз ҳукмронлиги давом этса бу талаб ортиғи билан адо этилур деб айтмоқда. Бу суҳбатдан шоҳнинг виждони уйғонади. халқда нима эксанг шуни ўрасан, осмонга тупирсанг бетингга тушар, бировга чоҳ қазисанг, ўзинг йиқилурсан, одам ҳар бир қилмиши учун қиёмат куни жавоб беради деган ҳикматлар мавжуд.\n“Маҳзанул-асрор” Шарқ халқлари адабиётида фалсафий-таълимий достоннинг янги ва ажойиб намунаси бўлиб қолди. Ўзбек адабиётида «Маҳзанул-асрор» анъанасига биринчилардан бўлиб мурожаат қилган шоир ХУ асрда яшаб ижод этган “Гулшанул-асрор” асари муаллифи Ҳайдар Хоразмийдир. ХУ1 аср ўзбек шоири Хожанинг “Мақсадул-атвор”асари ҳам Низомий “Махзанул-асрор”идан баҳраманд бўлиш билан яратилгандир.Худди шунингдек, Навоийнинг “Ҳайратул-аброр” асари ҳам баҳрамандликнинг мевасидир.\n«Хусрав ва Ширин». Жаҳон адабиёти жуда кўп муҳаббат достонларини билади. Унинг хазинасидан Шарқнинг “Лайли ва Мажнун”, “Вомиқ ва Узро”, “Юсуф ва Зулайҳо қиссалари муносиб ўрин олган. Шарқнинг яна бир нодир ишқномаси бор,бу Хусрав, Фарҳод ва Ширин каби қаҳрамонлари ҳақида ҳикоя қилувчи асарларидир. “Хусрав ва Ширин ”ёхуд “Фарҳод ва Ширин” Шарқ халқлари ақл ва тафаккурининг мозийга дахлдор мўъжизаси сифатида юзага келган. Бу достон 1181 йидда яратилган бўлиб, асарнинг муқаддимаси Худо ва пайғамбар номига ёзилган ҳамд-санолардан иборат. Достон\nМадойин ҳукмдори фарзандсиз Хурмуз хонадонида Хусрав Парвизнинг туғилиши билан бошланади.Бола тарбиясига алоҳида эътибор билан қарайдилар. У ёшликдан фавқулотда ақл- идрок, куч-ғайрат эгаси бўлиб улғаяди. Хусрав беш ёшидаёқ баркамоллиги билан томоша қилгудек ва ибрат олгудек эди. Унинг бош бармоқлари шернинг панжасига ўхшарди.Низомий Хусрав характерини тасвирлар экан, унга ёшликдан бошлаб ҳамроҳ бўлган енгилтаклик, беқарорлик сифатларини ҳам таъкидлаб ўтади.Бу одатлар унга умрини охиригача йўлдош бўлади ва оқибатда қатор фожиаларга учрайди.\nХусрав балоғат ёшида ўз яқинларидан бўлган Шопурдан Бардада ҳукмронлик қилувчи Мехинбонунинг гўзал жияни Ширин ҳақида ҳикоя қилади. Ғойибдан ошиқ бўлган Хусрав Шопурни Бардага юборади. Шопур Ширинга учрашиб Хусравга мойиллик уйғотади. Шupuн Хусрав ҳузурига Мадойинга келганида шаҳзода отаси билан уришиб мамлакатдан қочиб кетган эди. Паноҳ истаб Меҳинбону ҳузурига боради, лекин Ширин билан учрашолмайди. Хусрав ота тахтига ўтирганидан кейин бир вақт Хурмуз ҳукмронлиги йилларида саркарда бўлиб турган Баҳром Чубиннинг қувғинига учрайди. Мадад истаб Румга йўл олади. У ерда Рум қайсарининг қизи Марямга уйланади. Мадойин тахтини қайта эгаллайди. Бу вақтда Ширин Мадойин атрофидаги бир қўрғонда яшар эди. Ширин образи достон давомида гўзаллик ва ирода устиворлигининг ёрқин рамзи сифатида гавдаланади. У бир умр илк муҳаббатига содиқ яшайди. Хусравни унутолмайди. Ширин ёшлигидан сутга ўрганган. Сут танқислиги учун жуда қийналар эди. Чорва ўтлайдиган ердан сут ариғи қаздириш керак эди. Шу муносабат билан Фарҳод образи кириб келади. Фарҳод сут ариғини ковлашга тушади. У бутун борлиғи билан Ширинга кўнгил қўяди. Шу муҳаббат унинг кучига куч қўшарди. Бироқ, ўртада Хусрав билан тўқнашув турар эди. Бутун борлиғи билан севган Шириннинг кўнгли Хусравда эди. Хусравнинг насл-насаби юқори эканлигини билиб, бемаҳал туғилган муҳаббатдан изтироб чекиб тоғу-тошларга чиқиб кетади. Жаҳл отига минган Хусрав Фарҳодни макр билан ўлдиради.\n«Лайли ва Мажнун» асари 1188 йилда ёзилган. Араб қабила бошлиғи Бани Омир фарзандсиз бўлиб, оллоҳдан фарзанд сўрайди. Илтижолари ижобат бўлиб ўғил кўради. Унга Қайс деб исм қўядилар. Ақл заковатли Қайсни мактабга бердилар. Мактабда қизлар ҳам ўқир эдилар. Лайли исмли қиз ҳам бор эди. Қайс билан Лайли бир-бирларини севадилар. Тез орада уларнинг муҳаббатлари ошкор бўлиб, Қайсга Мажнун деб лақаб қўядилар. Мажнуннинг ҳаёти машаққат билан кечар эди. Одамлардан ўзини олиб қочар ва бозорларда қўшиқ айтиб саҳрога чиқиб кетарди. Лайлини соғиниб у яшаётган қабилага келарди. Бир лаҳза дийдорлашувдан сўнг яна фироқ ўтида ёнарди.\nҚайснинг отаси Бани Омир ўз ўғли учун Лайлини қўлини сўраб йўлга чиқди. Лайлининг отаси бой- бадавлат бўлганлиги учун ҳам катта дабдаба билан уни кутиб олди. Лекин ўртага Мажнун билан Лайлининг никоҳларига оқ фотиҳа бериш истаги тушуши билан Лайлининг отаси ўзгаради. Совчилар иложсиз қайтадилар. Бу хабар Мажнунни телба қилибқўяди, энди у қариндош уруғларини тарк этиб ваҳший ҳайвонлар саҳросида улар билан иттифоқ бўлиб яшай бошлайди.Ваҳшийлар Мажнуннинг олдига ҳеч кимни яқинлаштирмас эдилар.Унинг олдига ота-она ҳузуридан овқат олиб келган одам емишни маълум бир жойга қўйиб кетар эдилар.Мажнун вақти-вақти билан бу жойга келар, ўзи эмас, ҳайвонларнинг қорнини тўғизар эди.Бу воқеалар Мажнуннинг ота-онасини қаттиқ изтиробга солди. Лайлининг omacu қизини Ибн Саломга узатмоқчи бўлади. У оғир изтиробларни бошдан кечиради. Лекин дардини ота-онасига айтолмайди.\nДостонда Навфал образи пайдо бўлади.\nМажнуннинг мақсадга етишуви учун кўмакдош. Навфал даштда ов пайтида Мажнунни учратиб, унга мадад қўлини чўзмоқчи бўлади. Лайлининг отасига чопар юборади, рад этилади. Икки ҳукмрон ўртасидаги жангда Навфал қўшинларининг қўли баланд келади. Лайлининг отаси Навфал оёқларига тиз чўкади. У ўз нияти йўлида қизини қурбон қилишга тайёр эканлигини айтади. Бу эса китобхонда нафрат уйғотади.\nМажнун онасининг вафотини эшитиб тош устига тушган шишадек чилпарчин бўлади. Мажнуннинг вафотидан кейин умр дарахти хазон бўлиб бораётганлигини англаган Лайли онасига ўлими куни ўзига келин либосини кийдириб дафн қилишларини илтижо қилади. Лайли оғир хасталаниб ҳаётдан кўз юмади.Низомий Лайли образи орқали Шарқ аёлларининг хаё, ибо, назокатли фазилатларини ифода этади.\n«Ҳафт пайкар» “Панж ганж”нинг тўртинчи достони “Ҳафт пайкар”дир. Достоннинг бош қаҳрамони Баҳром Гўр бўлиб у 1197 йилда ёзилган. Шарқ адабиёти тарихида Баҳром номига эга бўлган қаҳрамонлар кўп. Масалан, Баҳром, Баҳром Гўр, Баҳром Чубин ва бошқалар.Баҳром уруш, тала-тўп рамзи сифатида қабул қилинган.Баҳром образи ёзма адабиётга дастлаб Фирдавсий томонидан олиб кирилди.\nБаҳромни сасоний шоҳларидан Яздигирднинг ўғли бўлиб уни авайлаб ўстирадилар, ёмон кўзлардан асрайдилар.Одобли ва билимли қилиб тарбиялаш, ҳарбий ҳунарга ўргатиш чораларини қидирадилар. Шу мақсадда Баҳромнинг тарбиясини ўзининг Ямандаги вассали Нуъмонга топширадилар.Нуъмон Баҳром учун махсус қаср қурдириб Ҳаварнақ номи билан атай бошлайдилар.\nБаҳром ёшлигидан кулон овига ўч бўлиб ўсади Шунга кўра ҳам у Баҳром Гўр лақабини олади. Баҳром қулон қувиб юриб катта хазиналарни қўлга киритади.Бу орада отаси Яздигирд ҳам вафот этади ва тож-тахт учун курашлар бошланади.Баҳром дўшманлари томонидан тахтга чиқарилган шоҳни тадбир билан бартараф этиб ҳокимиятни қўлга киради. Баҳромнинг Фитна исмли гўзал чўриси бор эди.Баҳром уни ниҳоятда севар ва ов сафарларига бирга олиб юрар эди.Баҳром саргузашти еттита қисса учун қолипловчи ҳикоя вазифасини ўтайди.Баҳром рум, ҳинд, эрон, хоразм маликаларини ўз никоҳига олади ва улар учун алоҳида қаср қурдиради.Шанба кунидан бошлаб жума кунигача кечалари маликалардан қисса тинглайди. Шу тариқа еттита қистирма қисса пайдо бўлади. Бир замонларда яшаган Хайр ва Шарр деган икки киши узоқ сафарга отланибди.Бирининг оти Хайр-яхшилик, иккинчиси эса Шарр-жоҳиллик экан.Иккилари ҳам йўлда емак-ичмакни ғамлаб олган эканлар. Хайр очиқ кўнгиллик билан топганини ўртага қўяр, Шарр эса ўз молини яширар эди.Хайр ҳали йўлда сувсиз саҳролар келишини билмас, Шарр эса ҳамма нарсадан воқиф эди.Йўлда сувсизликдан азоб чекаётган Хайр ҳамроҳига икки ёқутни ҳадя қилиб бир қултум сув сўради. Шарр беҳаёлик, виждонсизлик йўлига ўтиб шу сувга ташна икки кўзини ўйиб олишга рози бўлсагина сувимдан баҳраманд қиламан деб айтади.Даҳшатли воқеа рўй беради.Шарр Хайрни икки кўзини ўйиб олади ва бир қултум ҳам сув бермасдан икки ёқутни олиб йўлга равона бўлади. Шу атрофда бир чўпон бўлиб унинг ниҳоятда гўзал қизи бор эди. Булоқдан сув олгани келган қиз инграган овозни эшитиб шу томонга ошиқади. Қонга беланиб ётган Хайрни кўради.Дарахт баргларидан малҳам тайёрлаб Хайрнинг кўзини ўз ҳолига қайтаради.Ота-оналарнинг розилиги билан уларнинг тўйи бўлиб ўтади.Афсонанинг охирида Шарр тасодифан Хайрга дуч келади. У ҳали ҳам ёмон одатларини тарк этмаган эди.Хайр унинг гуноҳларидан ўтади. Афсонада одамийликка хос мурувват ғолиб чиқади.\n«Искандарнома» бешинчи достон бўлиб, достонда Искандар Зулқарнайн образи гавдалантирилган. Шарқда жуда кўп афсоналар мавжуд бўлиб, бу афсоналариннг кўпчилиги Искандар номи билан боғлиқ.. Искандарни халқ тафаккурида раҳнамо ва мададкор сифатида хизр билан ёнма-ён тилга олинади. Қадимда кўплаб Искандарномалар яратилган.\nА.Навоийнинг «Фарҳод ва Ширин» достонида ҳам Искандар ойнаси масаласи,Искандар тилсимини ечиш мақсадида Фарҳоднинг Юнонга қилган сафари тасвирланади. Фирдавсий шоҳномасида ҳам Искандарнинг Эронга юриши Доро билан тўқнашуви ва Искандар деворининг бунёд этилиши лавҳалари тасвирланган.\n«Искандарнома» 1197-1204 йиллар оралиғида ёзилган асар бўлиб, «Шарафнома» ва «Иқболнома» каби икки қисмдан иборат. Искандарнинг ҳарбий юришлари мамлакатни ақл идроки билан бошқариши ҳикоя қилинади. Искандар жуда эрта ота тахтига ўлтиради.\nМиср, Эрон жангларида моҳир саркарда сифатида донг таратади. Искандарнинг тадбиркорлигини билган яқин-йироқ мамлакатлар ҳокимлари уни мададга чақирадилар. Искандар халқнинг оромини бузган Яъжуж ва Маъжуж устига зафарона юриш қилади. Халқни бу зулм ва зўровонликдан озод этади. Достонда Искандар донишманд сифатида тасвирланади. У Арастудан бошлаб замонасининг буюк донишмандлари билан суҳбатлашган. Шоҳу-гадонинг сўзларига қулоқ тутади. У ҳар доим рост гапиришга ҳаракат қилади. Бу гал ёлғон гапириб, ҳийла ишлатиб мулзам бўлади.\nОзарбайжон ҳукмдори малика Нушоба билан бўлган мулоқати бор. Искандар Озарбайжон ҳудудидан ўтар экан, одил ва оқила Нушоба ҳақида кўп яхши фикрни эшиттан эди. У Нушоба ҳузурига бормоқчи бўлади. Лекин тўсатдан боришдан ўзини тияди.\nИскандар ҳийла ишлатиб уст-бошини алмаштириб элчи сифатида Бардаъ ҳокимаси Нушоба ҳузурига кириб боради. Лекин Искандар ўзининг хатти-ҳаракати, муомалалари билан ўзини сездириб қўяди. Нушоба уни қаттиқ уялтиради. Нушоба учун ким бўлишидан қатъий назар у меҳмон эди. Унга иззат-икром кўрсатар эди. Нушобанинг ақл-идрок билан иш юритиши Искандарни ҳайратга солади.\nҚарши давлат университетининг катта ўқитувчи А. Ҳамдамов.


Қайси туманнинг чакана савдо айланмаси юқори? - zarnews.uz\nҚайси туманнинг чакана савдо айланмаси юқори?\nВилоят чакана савдо товар айланмасида энг юқори улуш Самарқанд шаҳрида бўлиб, жамига нисбатан 40,7 фоизни ёки 5 356,1 миллиард сўмни ташкил этди.\nВилоят чакана савдо товар айланмасида энг паст улуш Пахтачи туманида 2 фоиз ёки 259,9 миллиард сўмни кўрсатмоқда.\nЧакана савдо товар айланмасида энг юқори ҳажм кичик бизнес ва хусусий тадбиркорлик субъектларига тўғри келмоқда. Жорий йил январь-октябрь ойларида 10 223 миллиард сўмни ташкил этиб, 2019 йилнинг шу даврига нисбатан 6,1 фоизга камайган. Жами чакана савдо товар айланмасидаги улуш эса 77,6 фоизни ташкил этди.\nБу кўрсаткич ҳудудлар кесимида таққосланганда, Каттақўрғон шаҳрида (99,8 фоиз), Жомбой (99,1 фоиз), Нуробод (99 фоиз), Каттақўрғон (98,8 фоиз), Иштихон (98,9 фоиз), Нарпай (98,8 фоиз), Қўшработ (98,9 фоиз) ва Пайариқ (98,6 фоиз) туманларида юқори бўлган.\nУлгуржи савдо товар айланмасида энг юқори ҳажм кичик бизнес субъектларига тўғри келди. 2020 йил январь-октябрь ойларида 4 260,2 миллиард сўмни ташкил этиб, ўтган йилнинг шу даври билан солиштирилганда 93,8 фоизни, жами улгуржи савдо товар айланамасидаги улуши эса 73,9 фоизни ташкил этди.\nУшбу кўрсаткич ҳудудлар кесимида таққосланганда, юқори улуш Самарқанд (99,9 фоиз), Ургут (99,8 фоиз), Оқдарё (99,7 фоиз), Каттақўрғон (99,7 фоиз) туманларида ва Каттақўрғон шаҳрида (99,7 фоиз) бўлган.\nЭнг паст улуш эса Паст Дарғом (33,4 фоиз) туманига тўғри келди.\nТеглар: чакана савдо\nЧакана савдо товар айланмаси қайси туманда юқори?\nСамарқандда 10 ойда чакана ва улгуржи савдо айланмаси 7,4 фоизга ўсди\nВилоятнинг чакана савдо айланмаси 2 триллиондан ошди


Ерга эгалик қилишда ижтимоий тенглик тамойили бузилишига йўл қўйиб бўлмайди | Ўзбекистон Халқ демократик партияси\nЕрга эгалик қилишда ижтимоий тенглик тамойили бузилишига йўл қўйиб бўлмайди\n2020-10-16 16:10:45 399\nМамлакатимизда аҳоли сони тобора ўсиб бормоқда, ер ресурси эса чекланган, аксинча, унга бўлган эҳтиёж ортиб бораверади. Демографик масалаларни самарали ҳал этиш, ер ҳисобини юритиш билан боғлиқ ислоҳотларни замон талабига мослаштириш аллақачон кун тартибидаги долзарб масалага айланган.\nКеча Президент бошчилигида ўтказилган давлат кадастрларини юритишнинг янги тизимини самарали ташкил этиш масалалари бўйича видеоселектор йиғилишида ердан самарали фойдаланилмаслигига бир қанча омиллар салбий таъсир кўрсатаётгани чуқур таҳлиллар асосида кўрсатиб берилди. Кадастр ва ер ҳисобини юритиш соҳасидаги қонун ҳужжатлари эскиргани, улар мураккаб, тушунарсиз ёзилгани коррупцияга йўл очгани тушунтирилди.\nАлоҳида қайд этиш керакки, ер ажратиш ва давлат кадастри соҳасида бир неча ўн йиллар мобайнида тўпланиб қолган тизимли муаммоларни бартараф этиш йўллари Президентимизнинг тегишли фармон ва қарорларида кўрсатиб берилмоқда. Бу ҳужжатларни қабул қилиш жараёнида мутасадди ташкилотлар, фуқаролик жамияти институтларининг таклифлари, халқаро тажриба ҳисобга олинаётгани белгиланаётган чораларнинг самарали бўлишига хизмат қилмоқда. Давлатимиз раҳбари муаммоли масалаларга демократик тамойиллар асосида ечим топиш бўйича янгича механизм яратмоқда.\nВидеоселекторда парламент, вакиллик ҳокимияти зиммасида ҳам катта масъулият турганини англадик. Ер кодекси 1998 йилда қабул қилинган бўлса-да, ўтган 20 йилдан ортиқ вақт мобайнида ушбу ҳужжат дунёдаги илғор тажрибалар асосида етарли даражада такомиллаштирилмаган.\nЕр ажратиш, мулқ ҳуқуқини эътироф этиш ҳақидаги мутасадди ташкилотлар қарорларида қонуний тартиб-қоидаларга риоя этилмаслиги, турли чалкашликларга йўл қўйилиши низоли ҳолатлар кўпайиши ва фуқароларнинг мулк ҳуқуқига дахл қилинишига олиб келаётганини ҳам инкор этиб бўлмайди. Тизимдаги коррупция ҳолатлари эса мулкка, ерга эгалик қилиш масалаларида ижтимоий тенглик тамойили бузилишига шароит яратади. Бундан ташқари, ер билан боғлиқ муносабатларда қонунга риоя қилинмаслиги айрим ҳолларда ишлаб чиқариш, хизмат кўрсатиш тармоқларидаги иш ўринлари барқарорлигига ҳам салбий таъсир кўрсатади. Юқоридаги каби кўнгилсиз ҳолатлардан биринчи навбатда Халқ демократик партияси электорати вакиллари зиён кўради.\nМутасадди вазирлик ва идораларнинг масъулиятсизлиги, иш юритишдаги қўпол камчиликлари ҳар хил оворагарчилик, баъзи ҳолларда йиллар давомидаги сарсонгарчиликларга сабаб бўлаётгани бу масалада бутун республика миқёсида тизимли, танқидий ёндашувни кучайтириш кераклигини англатади.\nБу жараёнда фуқаролар жабр кўриб қолмаслигига эътибор бериш, қарорларни қабул қилувчиларга нисбатан қатъий талаб қўйиш зарур. Ҳар қандай соҳада муаммолар келиб чиқиши, кўпайишига асосий сабабчи ўша тизимдаги ташкилотлар, уларнинг ходимлари бўлишига алоҳида эътибор қаратиш зарур.\nЙиғилишда жиддий рақамлар келтирилди. Хусусан, 340 мингта объектнинг кадастр қиймати белгиланмагани, 1 миллиондан ортиқ уй-жойнинг кадастр ҳужжати йўқлиги танқид қилинди. Керакли тадбирларни шу уйларда миллионлаб оилалар истиқомат қилаётганини чуқур ўйлаб, амалга ошириш талаб этилади.\nУй-жойга кадастр ҳужжати қилинмаганида кўпроқ фуқароларни айбдор қилишга уринишдек ёндашувга берилиб кетмаслик муҳим.\nШунинг учун Халқ демократик партияси ер, кадастр билан боғлиқ муносабатларда ижтимоий адолат ва тенгликка эришиш, инсон омилини истисно этиш, қарорларни қабул қилиш жараёни ва натижалари шаффоф бўлишини таъминлайдиган тизим яратилиши зарур, деб ҳисоблайди. Бунинг энг самарали йўли замонавий ахборот технологияларидан самарали фойдаланишдир.\nПартиямиз ҳар бир туман ва шаҳар ҳокимликларида аҳолининг ўсиш динамикасини ҳисобга олиб, ёш оилаларни қулай шартларда уй-жой билан таъминлаб бориш бўйича истиқболга мўлжалланган стратегия бўлиши керак, деб билади. Бунинг учун ҳудудлардаги демографик вазият депутатларнинг бевосита иштирокида атрофлича таҳлил этилиши зарур.\nЕр билан боғлиқ муносабатларнинг ҳуқуқий асосларини мустаҳкамлашда парламент депутатлари, жойларда қарорлар қабул қилиниши жараёнида эса маҳаллий Кенгаш депутатлари қатъий позиция кўрсатиши талаб этилади.\nПрезидентимиз алоҳида таъкидлагнидек, кўчмас мулк кадастри ҳисоби тўлиқ шакллантирилиши солиқ солиш базаси кенгайишига, шунинг ҳисобидан ижтимоий масалаларни ҳал этиш имкони ошишига хизмат қилади. Шу боис вилоят, туман ва шаҳарларнинг маъмурий чегараларини аниқлаш ишларини шу йил якунига қадар охирига етказиб, маҳаллий Кенгашларда тасдиқлаш вазифаси қўйилди. Бу жараёнларда ижтимоий адолат ва тенглик мезонларига амал қилиниши вакиллик ҳокимияти зиммасига катта масъулият юклашини, ердан оқилона фойдаланиш масаласида келажак авлод олдида қарзимиз борлигини унутмаслигимиз зарур.


оғир оқибатли йўл-транспорт ҳодисасига сабаб бўлди\nҚува туманида истиқомат қилувчи Дилшоднинг (исм-шарифлар ўзгартирилди) дарвозаси туйқус тақиллади. Чиқса, қўшниси Аҳмаджон турибди. Салом-аликдан сўнг у муддаога кўчди.\n– Ака, сизга бир хизмат бор.\n≡Қилмиш — қидирмиш ✔ 321  12:47, 28.05.2018\nКўп қаватли уйлар орасида, маҳаллаларда «Эски-туски оламиз!», дея бақириб юрадиган ёки катта халтани кўтарганча бўш елим идишлар ва халталарни йиғиб юрадиганларни кўпчилигимиз кўрганмиз.\n≡Қилмиш — қидирмиш ✔ 337  12:42, 28.05.2018\n≡Қилмиш — қидирмиш ✔ 340  13:32, 21.05.2018\n≡Қилмиш — қидирмиш ✔ 275  12:18, 14.05.2018\n≡Қилмиш — қидирмиш ✔ 424  12:17, 14.05.2018\n≡Қилмиш — қидирмиш ✔ 362  12:46, 07.05.2018\n≡Қилмиш — қидирмиш ✔ 334  12:45, 07.05.2018\nБЕФАРҚЛИК БОР ЖОЙДА ЖИНОЯТЛАР ИЛДИЗ ОТАДИ\nСафарда ҳамроҳлик қилаётган йўловчиларнинг ҳаммаси ҳам очиқ кўнгилли бўлавермас экан. Айниқса, шеригининг соддадиллигини пайқаб қолган нопок кимсалар бундай пайтда уларни алдаб, чув тушириш учун турли найрангларни ўйлаб топишади.\n≡Қилмиш — қидирмиш ✔ 361  11:14, 30.04.2018\n≡Қилмиш — қидирмиш ✔ 336  11:59, 23.04.2018\nДЎКОНГА ТУШГАН КИМСАЛАР\nТахминан тунги соат 23:30. Навоий вилояти Конимех тумани ИИБ Қўриқлаш бўлими ходимлари – сафдорлар Ж. Жуманазаров ва О. Шодиев улгуржи савдо бозори ҳудудида хизмат фаолиятини олиб бораётган эди. Шу маҳал улар ўзларига яқин жойдан қандайдир овозларни эшитиб қолишди.\n≡Қилмиш — қидирмиш ✔ 328  12:31, 16.04.2018\nПОЧЧАНИ «ЙЎЛГА СОЛГАН» ҚАЙНИ\nМактабда ёлчитиб ўқимаганиданми ёки бўйни унча-мунча ишга ёр бермаганиданми, хуллас, Толиб (исмлар ўзгартирилди)нинг омади ҳеч чопмади. Чўпон отасига ора-сира кўмаклашишини, баъзан пойтахтда яшайдиган қассоб поччасига ёрдамчи бўлишини айтмаса, ҳеч қаерда ёлчитиб ишламади. Аммо кўпчилик тенгдошлари қатори унинг ҳам яхши кийингиси, еб-ичгиси келарди.\n≡Қилмиш — қидирмиш ✔ 344  12:30, 16.04.2018\nёки учта «Дамас»ни ўзиники қилмоқчи бўлган фирибгар аёл ҳақида\nФирибгарларни лафзида турмайдиган, ҳаромдан ҳазар қилмайдиган кимсалар, деб таърифлашади. Бу бежиз эмас, албатта. Чунки уларнинг лафзи ҳам, нопок йўл билан топган мол-мулки ҳам ҳаромдир. Бундай бойлик ҳеч кимга буюрмайди.\n≡Қилмиш — қидирмиш ✔ 439  11:50, 09.04.2018\n≡Қилмиш — қидирмиш ✔ 426  12:44, 02.04.2018\n≡Қилмиш — қидирмиш ✔ 525  13:25, 26.03.2018\n≡Қилмиш — қидирмиш ✔ 343  13:24, 26.03.2018


Ҳаммаси мандарин ҳақида! » Ўзбекистон янгиликлари – Zamin.uz\nМандарин ҳақида маълумотлар билан танишинг.\n- Янги йил арафасида барчага севимли мева – мандаринлар дастурхонимиздан жой олади. Хитойда ушбу цитрус мевани тортиқ қилиш урфга кирган бўлиб, айтишларича бундай совға бахт ва тўкинлик олиб келар экан. Мандарин сўзи эса “олтин” деган маънони англатади.\n- Мандаринларни бозор растараларидан харид қилишдан аввал уларнинг номи ва нави билан қизиқинг. Сабаби баъзи турдаги мардаринларни сақлаш муддати 1 ойдан ошса, бошқалариники бундан ҳам кам. “Клементин” дея номланадиган мандарин нави бошқаларига нисбатан энг узоқ вақт бузилмасдан туради. Харид қилганда вазнига эътибор беринг. Сифатли мандаринлар вазни оғир бўлади. Катта, пўстлоғи қаттиқ мандаринлар сувли ва ширин бўлади.\n- Мандаринни кучли аллерген мевалар қаторига қўшадиганлар қаттиқ янглишишади. Сабаби тухум, балиқ, икра, ерёнғоқ, креветклар бу борада янаям хавфлироқдир.\n- Мандаринлар 3 ёшгача бўлган гўдакларга тавсия қилинмайди. Худди шундай ҳомиладорлик пайтида ҳам бу мевани истеъмол қилмаган маъқул, айниқса, ҳомиладорликнинг охирги ойларида.\n- Диетологларнинг фикрича, бу мева дунёдаги энг паст калорияли мевалар турига киради. 100 гр. юмшоқ эти 42 ккал.га эга. Бу эса бир дона бодринг истеъмол қилганга тенг.\n- Ортиқча вазндан халос бўлмоқчимисиз? Марҳамат, мандарин истеъмол қилинг. Унинг таркибидаги витаминлар моддалар алмашинувини яхшилаб, ортиқча ёғларни парчалайди, юракни мустаҳкамлайди.\n- Мардаринлар ошқозон фаолиятини яхшиловчи пектинларга ҳам бойдир. Кунига истеъмол қилинган 2-3 дона мандарин иммунитетни мустаҳамлаб, шамоллашнинг олдини олади.\n- Бу цитрус мева таркибида суяк ва тишларни мустаҳкамловчи кальций ҳамда фосфор, асабни тинчлантирувчи магний, юрак ва буйракни мустаҳкамловчи калий мавжуд.\nТеглар: олтин яхшиловчи эътибор сувли мандаринлар таркибида


Алишер ҲАМРОЕВ: Адвокатнинг сўзлашув ва ёзишмалари қачон, ким томонидан назоратга олинади?\nШу кунларда ижтимоий тармоқларда Ўзбекистон Республикаси Олий Мажлиси Сенати томонидан 2020 йил 24 март куни маъқулланган тегишли қонун билан «Адвокатлик фаолиятининг кафолатлари ва адвокатларнинг ижтимоий ҳимояси тўғрисида»ги Қонуннинг 6-моддасига киритилган ўзгартириш ва қўшимчалар жамоатчилик томонидан кенг муҳокама этилмоқда.\nҚонунларнинг оммавий ахборот воситаларида, ижтимоий тармоқларда муҳокама этилиши жуда қувонарли ҳолат. Ушбу ҳолат қонунларни ишлаб чиқиш ва қабул қилиш жараёнлари, шунингдек, уларнинг ижроси устидан жамоат назорати ўрнатилаётганининг яққол далилидир.\nАммо оммавий ахборот воситаларида ҳамда ижтимоий тармоқларда қонун ва қонун лойиҳалари муҳокамасида иштирок этиш учун кишида оз бўлса-да ҳуқуқий билим, тажриба ва малака талаб этади. Қонуннинг мақсади, вазифаси, энг муҳими, унинг тўлиқ матнидан хабардор бўлмасдан муҳокама қилиш, фикр билдириш, таъбир жоиз бўлса, шов-шув кўтариш унча яхши эмас.\nШу сабаб, ижтимоий тармоқларда тарқатилган бир мақоланинг сарлавҳасига эътиборингизни қаратмоқчиман: «Прокурор адвокатларнинг телефонини эшитишга санкция бериши мумкин. Адвокатлар бундан кескин норози».\nИжтимоий тармоқларимиздаги оломонга хос “фикрлаш фалсафаси”га кўра, кўпчилик сарлавҳани ўқибоқ, матнни тўлиқ “хатм” қилмасдан, ўзича хулоса чиқараверади. Мазкур мақолада ҳам, назаримда, худди шундай ҳолат юз берди. Яъни, одамлар «ҳар қандай прокурор, ҳар қандай адвокатнинг телефонини эшитишга санкция бериши мумкин экан», деган нотўғри ва асоссиз фикрга келди. Ваҳоланки, қонунда бундай норма белгиланмаган.\nХўш, аслида қонунда нима назарда тутилган? Адвокатнинг телефони қандай ҳолатларда эшитилиши, назоратга олиниши мумкин?\nЎзбекистон Республикасининг Жиноят процессуал кодексининг 170-моддаси ва «Адвокатлик фаолиятининг кафолатлари ва адвокатларнинг ижтимоий ҳимояси тўғрисида»ги қонунининг 6-моддасига асосан, адвокатлик мақомига эга бўлган шахс, суриштирув, тергов ва суд қарорларида, гумон қилинувчи, айбланувчи ва судланувчи сифатида асослантирилган ҳолда қайд этилган тақдирда, унинг телефон сўзлашувлари санкция асосида эшитилиши, назоратга олиниши мумкин.\nДемак, адвокатнинг телефонини санкция асосида эшитиш учун у жиноят иши бўйича асослантирилган важлар билан гумон қилиниши, айбланувчи ёки судланувчи бўлиши шарт.\nХўш, бундай санкцияни ҳар қандай прокурор бера оладими? Йўқ, албатта.\nЮқорида номлари келтирилган қонун ҳужжатларининг нормаларига асосан, фақат ва фақат Ўзбекистон Республикаси Бош прокурори, Қорақолпоғистон Республикаси прокурори, вилоят, Тошкент шаҳар прокурори ва уларга тенглаштирилган прокурорларгина санкция беришга ваколатлидир.\nБу ерда «уларга тенглаштирилган прокурорлар» деганда, «Прокуратура тўғрисида”ги қонуннинг 10-моддасига асосан, Ўзбекистон Республикаси Ҳарбий прокурори ва Ўзбекистон Республикаси Транспорт прокурори тушунилади. Демак, қонунга асосан, ҳар қандай прокурор ҳар қандай адвокатнинг телефонини эшитишга санкция беришга ваколатли эмас.\nШуни таъкидлаш лозимки, суриштирувчи ва терговчининг адвокатнинг телефонини эшитиш, назоратга олиш тўғрисидаги қарори етарли даражада асослантирилмаган бўлса, прокурор қарор юзасидан санкция беришни рад этишга ҳуқуқлидир.\nЎзгартириш ва қўшимчалар киритилган қонун нормасида адвокатнинг телефонини эшитиш ёки назорат қилиш учун санкция берилиши мумкин бўлган ҳолатлар яққол акс эттирилган бўлиб, санкция берувчиларнинг ва санкция остига олинувчиларнинг доираси ҳам аниқ ва қатъий белгиланган.\nҚонунга ўзгартириш ва қўшимчалар киритиш давомида адвокатларнинг ҳуқуқларини чекловчи нормалар киритилмаган. Аввал, яъни амалда бўлган қонунда ваколати мавжуд бўлган прокурорнинг санкцияси асосида гумон қилинувчи, айбланувчи ва судланувчи сифатида қарорда белгиланган адвокатнинг телефонини эшитишга йўл қўйилган.\nШу ўринда масаланинг яна бир нозик жиҳатига эътибор қаратиш лозим. Ҳозир ахборот-коммуникация технологиялари ривожланган давр. Эндиликда, телефон қўнғироқлари билан бир қаторда, СМС-хабарлар, ижтимоий тармоқлардаги ёзишмалар шаклидаги узатмалар орқали ҳам мулоқотда бўлиб, жиноятлар содир этиш ҳолатлари учрамоқда. Матн шаклидаги маълумот узатилишларини эса, эшитиб бўлмайди. Шу боис, уларни назорат қилиш эҳтиёжи мавжуд. Қонундаги “эшитиш” деган тушунчанинг “назоратга олиш” билан алмашганининг сабабини шу билан изоҳлаш мумкин.\nАммо Қонунга ўзгартириш ва қўшимчалар қиритилиши натижасида илгари санкция, яъни, рухсат талаб этилмаган ҳолат — адвокатнинг телекоммуникация қурилмалари орқали узатиладиган хабарлари ва маълумотномаларини назорат қилиш учун ҳам санкция талаб қилинмоқда.\nҲолбуки, аввал гумон қилинувчи, айбланувчи ва судланувчи сифатида қарорда белгиланган адвокатнинг телекоммуникация қурилмалари орқали узатиладиган хабарлари ва маълумотномаларини назорат қилиш учун санкция талаб этилмас эди. Қонунда адвокатнинг ҳуқуқлари, тергов ва суриштирув органларига бундай ҳолатларда санкция олиш мажбуриятини юклаш орқали кафолатланмоқда.\nҲуқуқни яхши тушунган одам бу нормалар моҳиятини англашда қийналмайди. Яъни, мазкур нормалар, айрим юртдошларимиз талқин қилаётганидек, адвокатларнинг ҳуқуқларини чеклаш, улар фаолиятини асоссиз назоратга олиш эмас, аксинча, адвокат институти мустақиллигини янада мустаҳкамлашга қаратилган.


Наврўз - Intangible Cultural Heritage of Uzbekistan\nНаврўз деҳқончилик ишларини бошлаш байрами ҳам ҳисобланади. Наврўз байрамида оммавий халқ сайиллари уюштирилган, янги унган кўкатлардан тансиқ таомлар пиширилган, баъзи экинларни экиш бошланган. Дастлаб, Наврўз байрамини ўтказиш ўтроқ деҳқонларда расм бўлган, кейинчалик улар орқали ярим ўтроқ ва кўчманчи туркий халқларнинг ҳам урф-одатларига айланган. Асрлар ўтиши билан турли халқларда Наврўз байрамини ўтказиш маросимлари уларнинг турмуш тарзига, мафкурасига мослашган.\nТарихий манбаларга кўра, Наврўзни байрам қилиш туркий халқларда энг катта байрамлардан бири ҳисобланган. Маҳмуд Кошғарийнинг «Девону луғотит турк» асарида Наврўзга бағишланган кўплаб халқ қўшиқлари келтирилган. Наврўз байрами ҳақидаги маълумотлар Абу Райҳон Берунийнинг «Қадимги халқлардан қолган ёдгорликлар», Умар Хайёмнинг «Наврўзнома»сида, Алишер Навоий, Заҳириддин Бобур ва бошқа алломаларнинг асарларида учрайди. Ўрта Осиё ҳудудида Наврўз байрами янги йилнинг бошланиши деб қувонч билан кутиб олинган. Бир неча кун илгари тайёргарлик ишлари бошланган. Буғдойни ундиришга қўйилган ва унинг майсасидан сумалак тайёрланган, кўкат чучвара, ялпиз сомса каби таомлар пиширилган, отчопар, улоқ, кураш сингари халқ ўйинлари, сайиллар ўтказилган, баҳор ҳақида қўшиқлар, бахшиларнинг терма, достонлари куйланган. Наврўзнинг биринчи куни қишлоқ жойларида болалар тўп-тўп бўлиб хонадонлар эшиги олдида Наврўзга бағишланган қўшиқ айтишган. Хонадон эгаси уларни совға-салом ва егуликлар билан сийлаган. Болалар егуликларнинг бир қисмини қишлокдаги бева-бечораларга улашишган. Бу удум ҳозир ҳам Самарканд ва Жиззах вилоятларининг айрим қишлоқларида сақланган. Наврўз янги йил байрамигина бўлиб қолмай, меҳнат байрами ҳам ҳисобланган.\nШўро тузуми даврида асоссиз равишда Наврўз диний байрам ва маросимлар қаторида ман қилинди. Ўзбекистан мустақилликка эришгач, бошқа кадриятлар каторида Наврўз байрами яна тикланди, янгича мазмун ва моҳят кашф этди. Ўзбекистонда ҳам Наврўз халқимизнинг энг севимли байрамларидан бири сифатида нишонланади, 21 март дам олиш куни, деб эълон қилинган. Ҳар йили шу куни республиканинг барча вилоятларидаги хиёбон ва майдонларда байрам сайиллари ташкил қилинади, консертлар берилади. Бир неча кун мобайнида маҳаллаларда Наврўзга бағишланган тадбирлар ўтказилади, сумалак, ҳалим ва бошқа тансиқ таомлар пиширилади. Наврўз кунлари ҳокимликлар, маҳаллаларнинг фаоллари, хайр-эҳсон ташкилотлари — меҳрибонлик уйлари болалари, уруш ва меҳнат фахрийлари, ёлғиз кексалар ҳузурига ташриф буюриб, уларни қутлаб, совға-саломлар улашади. Наврўз қўшиқлари, таомлари, сумалак сайли, лола, гул сайллари, томошо санъати, шох-мойлар, кўпкари, халқ ўйинлари, кураш, беллашувлар, бойчечак маросими каби урф ва анъаналари ушбу байрамнинг узвий таркибий қисм ҳисобланади.\nНаврўз номодддий-маданий мерос намануларидан бири сифатида халқаро ЮНЕСКО ташкилотининг рўйхатидан жой олган. Халқимиз тарихи ва мадниятининг бир бўлаги бўлган наврўз ҳам қадимий бўлиши билан бирга, ҳар йили биз билан бирга янгиланиб, англаниб бораётган улуғ ва навқирон бир байрамдир.


Японияликлар қирғизистонликларни ўқитиб, сўнгра иш билан таъминлайдилар\n07:28 / 06.03.2017\nФото: Қирғизистон ҳукумати матбуот-хизмати / Сабир Аилчиев\nЯпониянинг Tokyo Rope MFG Co. Ltd компанияси Қирғизистонда юқори малакали муҳандис ва кончиларни ўқитиш билан шуғулланмоқчи. Ўқишни якунлаганлар кейинчалик компаниянинг халқаро лойиҳаларида ишлайдилар. Бу ҳақда компания раҳбари Шигето Танакининг Қирғизистон бош вазири Сооронбай Жээнбеков билан учрашуви натижаларига кўра маълум қилинган.\nУчрашув вақтида Жээнбеков Қирғизистон вазирлар маҳкамаси Япониядан тўғридан-тўғри инвестицияларни жалб қилишдан манфаатдорлигини ва икки давлат ўртасида иқтисодий ҳамкорликни фаоллаштиришни қўллаб-қувватлашини айтган. Бош вазирнинг айтишича, Қирғизистонда хорижий капиталга эга бизнесни юритиш учун барча шароитлар яратилган.\nТанаканинг айтишича, ҳамкорликнинг бошланғич босқичида компания мутахассисларни ўқитмоқчи. Бундан ташқари, Tokyo Rope Қирғизистонда қурилиш компанияси очмоқчи ва металл буюмлар ишлаб чиқарувчи завод қурмоқчи.\nКомпания ва Қирғизистоннинг иқтисодиёт вазирлиги ҳузуридаги инвестициялар ва экспортни илгари суриш давлат агентлиги ўзаро ҳамфикрлик меморандумини имзолашган.\nАввалроқ мамлакат президенти Алмазбек Атамбаев Танакани ва Mitsui & Co. Steel Ltd компанияси вице-президентини қабул қилган. Учрашувда японияликлар Қирғизистонда пўлат арқон ишлаб чиқарувчи завод қуришларини ва инфратузилма объектларини тошлар тушиши, кўчки ва селлардан ҳимояловчи тизимлар ишлаб чиқаришни йўлга қўйишларини маълум қилишган.\nЯпония Қирғизистон Tokyo Rope MFG Co. Ltd


Энергетика соҳасидаги қонунчиликка тузатишлар киритилиши кутилмоқда\nПарламент қуйи палатасидаги сиёсий партиялар фракциялари аъзолари «Энергиядан оқилона фойдаланиш тўғрисида»ги Ўзбекистон Республикаси Қонунига ўзгартиш ва қўшимчалар киритиш тўғрисида»ги қонун лойиҳасини муҳокама қилдилар, деб ёзмоқда Norma.\nЛойиҳа Олий Мажлис Қонунчилик палатасининг Саноат, қурилиш ва савдо масалалари қўмитаси ташаббуси асосида ишлаб чиқилган.\nМуҳокама давомида қуйидаги жиҳатлар қайд этилди:\n• энергия самарадор ва энергия тежайдиган технологияларни сертификатлаш бўйича алоҳида норма киритилмоқда. Шу тариқа давлат томонидан энергия ресурслари истеъмолини мониторинг қилишнинг таъсирчан тизими яратилади, давлат-хусусий шериклик асосида замонавий технологияларни жорий этиш тартибга солинади;\n• энергиядан оқилона фойдаланиш соҳасида давлат сиёсатини амалга оширувчи органлар аниқ белгилаб қўйилмоқда. Вазирлар Маҳкамаси қаторига бошқа давлат органлари ҳам қўшилди. Бу нафақат депутат ёки парламент назоратини, балки жамоатчилик назоратини ҳам тўлақонли амалга оширишга шароит яратади;\n• энергия самарадорлиги паст бўлган маҳсулотларнинг ишлаб чиқарилиши, уларнинг импортини тартибга солувчи нормалар назарда тутилмоқда. Қонун ижодкорларининг фикрича, бу энергия тежовчи илғор технологияларни жорий этишни, муқобил энергия манбаларини ривожлантиришга кўмаклашади;\n• маҳаллий давлат ҳокимияти органларининг ваколатлари кенгайтирилаётгани назоратсиз электр энергиясидан фойдаланиш, ўчириб қўйиш ҳолатларини ҳуқуқий тартибга солиш муаммоларини ҳал этишда ёрдам беради;\n• давлат назорати органларининг ваколатлари янада кенгроқ очилмоқда, боиси, энергиядан оқилона фойдаланиш соҳасидаги норматив-ҳуқуқий ҳужжатларни ишлаб чиқиш вазифаси улар зиммасига юкланмоқда. Ушбу норманинг жорий этилиши мазкур органлар масъулиятини ошириб, экология ва атроф-муҳитга салбий таъсир этувчи омилларга чек қўйиш имконини беради;\n• қонуннинг тўғридан-тўғри, қонуности ҳужжатларисиз амал қилиши назарда тутилмоқда.\nМунозаралардан сўнг қонун лойиҳасини янада маромига етказишга қарор қилинди.\n08:45 / 08.09.2019\n15:10 / 05.09.2019\nҚандай ҳолларда Ўзбекистон фуқаролиги йўқотилиши мумкин?\nПрокуратура энергетика тизимидаги ходимларга нисбатан 25та жиноят иши очди


Самарқандда қимматбаҳо қабртошни ўғирлаганлар ушланди\nУч нафар шахс нархи 1 000 доллар турадиган қимматбаҳо қабр тошини ўғирлаб кетишган.\nСамарқанд вилояти ИИБ ахборот хизматининг хабар беришича, 2022 йил 6 апрел куни 29 ёшли М.Р. Самарқанд тумани ИИБга ариза билан мурожаат қилган. У аризасида 2022 йил йил 24 март куни тунда Самарқанд туманидаги Талибарзу қабристони ҳудудида жойлашган ўзига тегишли қабр тошларини ишлаб чиқариш цехидан нархи 1 000 доллар бўлган бир дона қора рангли granit gabro турига кирувчи қимматбаҳо тошни номаълум шахслар томонидан ўғирлаб кетилганини маълум қилиб, ўғриларга чора кўришни сўраган.\nОлиб борилган тезкор-қидирув тадбирлар натижасида, мазкур ўғирликни Самарқанд туманида яшовчи 27 ёшли Н.С., 20 ёшли И.Ш. ва 18 ёшли А.З. содир этгани аниқланиб, улардан қимматбаҳо тош ашёвий далил тариқасида тегишли тартибда расмийлаштириб олинган.\nҚайд этилишича, мазкур ҳолат юзасидан Самарқанд тумани ИИБ ҳузуридаги тергов бўлинмаси томонидан юқоридаги шахсларга нисбатан Жиноят кодексининг 169-моддаси 2-қисми “в” банди билан жиноят иши қўзғатилган. Ҳозирда тергов ҳаракатлари давом этмоқда.


Fergana.uz - КЎП ҚАВАТЛИ УЙЛАР ҲОВЛИСИДА ҚУРИЛИШНИНГ ТЎХТАТИЛИШИ, ЭҲТИЁЖМАНД НОГИРОН АЁЛГА УЙ БЕРИЛИШИ, ТАДБИРКОРЛИК ҚИЛМОҚЧИ БЎЛГАН ФУҚАРОЛАРГА КРЕДИТЛАР: ВИЛОЯТ ҲОКИМИНИНГ БАҒДОД ТУМАНИДА ЎТКАЗИЛГАН САЙЁР ҚАБУЛИДА ЎНЛАБ МУАММОЛАР ЖОЙИДА ЕЧИМ ТОПДИ amCharts examples\n2021-09-16 08:56:40 121\nВилоят ҳокими Хайрулло Бозоров Бағдод туманидаги “Мурувват” МФЙ ҳудудида вилоят прокурори Бахтиёр Исмоилов, вилоят бошқарма ва ташкилотлари раҳбарлари ва шаҳар-туманлар ҳокимлари ўринбосарлари иштирокида аҳоли мурожаатларини эшитди. Сайёр қабулда вилоятнинг барча шаҳар ва туманларидан келган 70 нафардан зиёд фуқаролар ўзларини қийнаб келаётган, ўйлантираётган муаммолар ва масалаларни ўртага ташладилар.\nФарғона тумани Кончилар шаҳарчасида истиқомат қилувчи нуроний Ҳусанбой Асилов тиббиёт муассасаларида даъволанишда муаммоларга дуч келаётганлигини, уни турли баҳоналар билан сарсон қилишаётганини маълум қилди. Ҳолат вилоят ҳокими томонидан назоратга олиниб, отахонни даволанишида кўмак кўрсатиладиган бўлди.\nФарғона туманидан келган Маҳфузахон Баҳриддинова, Севара Файзиматоваларнинг ҳам уй-жой масаласидаги муаммолари ижобий ҳал этилиши белгиланди. Бунда Баҳриддиновалар оиласига уй-жой учун банкка тўловнинг кечиккан 12,5 миллион сўмлик қисми ҳомийлик маблағлари ҳисобидан тўлаб бериладиган бўлди.\nФарғона шаҳридаги мослаштирилган ётоқхонада яшовчи 1-гуруҳ ногирони Гулбаҳор Нажмиддинованинг мурожаати жойнинг ўзида ечим топди. Унга Президентимиз эътибори тушган Бағдод туманидаги “Мурувват” МФЙда қурилаётган 2 хонали уйлардан бири берилиши айтилди.\n- Мен жуда миннатдорман. Турмуш ўртоғим ва 2 нафар фарзандим билан энди шу ерда яшаймиз, - деган Гулбаҳор Нажмиддинованинг кўзларига севинч ёшлари тўлди.\nҚабулда Омонжон Комиловнинг Ўзбекистон туманида қурилишини бошлаган хусусий спорт мактаби бинолари остидан ўтган газ қувурлари билан боғлиқ муаммоси ҳам ечим топди ва мутасаддиларга зарур топшириқлар берилди.\nФуқаро Бахтиёр Мирзаевнинг Фарғона шаҳри Сайлгоҳ кўчасида кўп қаватли турар-жойлар ҳовлисида болалар майдончаси ва спорт майдончаси ўрнида, мавжуд уйлардан атиги 6 метр масофада кўп қаватли бино қурилиши ишлари бораётгани юзасидан мурожаати ортидан ушбу қурилишни тўхтатиш бўйича кўрсатма берилди, вилоят прокуратураси ушбу қурилиш билан боғлиқ ҳужжатларни ўрганиб чиқиши белгиланди.\nҚоронғу соатларга қадар давом этган қабул жараёнида фуқаролар, иссиқхона қуриш, тадбиркорлик фаолиятини ривожлантиришга кредит олиш, моддий кўмакка эга бўлиш, ишга жойлашиш, ўз фарзандларининг олий ўқув юртларида ўқишни давом эттиришлари учун шарнома тўловларига ёрдам олиш, электр таъминоти сифатини яхшилаш, бузилган уйлари ўрнига олишлари керак бўлган янги уйларга эга бўлиш жараёнларини тезлаштириб бериш, янги ўзлаштириладиган ерлардан жой олиш, иш билан таъминлаш, ҳудудларни ободонлаштириш, каби турли масалаларда кўплаб мурожаатларни амалга оширдилар. Ҳар бир масалани диққат билан эшитган вилоят раҳбари уларга аниқ ечимларни айтди. Кўплаб фуқароларнинг мурожаатлари ечими жойида белгилаб берилгани йиғилганлар томонидан мамнуният билан қаршиланди.\nМуддат талаб қилинадиган муаммолар ўрганилиб, чора-тадбирлар белгиланадиган бўлди. Ечими йўқ масалаларга ҳам аниқ жавоблар қайтарилди.\nАфсуски, қабулда айрим юртдошларимизда боқимандалик кайфияти борлиги, гарчи ҳудуд масъуллари кўпдан кўп ёрдамлар берилаётганини айтаётган бўлса-да, бундан етарлича қаноат қилмаётганлик ҳолатлари ҳам кўзга ташланди. Уларга ҳам муаммолар аста-секин ҳал этилиб борилаётганлиги, инсон ўзи ҳам олдинга интилиши, ҳаракат қилиши зарурлиги юзасидан тушунтиришлар берилди.


Президент иштирокида Юнусобод туманини ривожлантириш бўйича таклифлар кўриб чиқилди - UzNews.uz\n15 января, 21:44 642 0\nЖумладан, туманда 2021-2022 йилларда саноат ва хизмат кўрсатишни ривожлантириш йўналишида умумий қиймати 14,4 триллион сўмлик лойиҳа шакллантирилган.\nБош вазир ўринбосарлари – инвестициялар ва ташқи савдо вазири ҳамда иқтисодий тараққиёт ва камбағалликни қисқартириш вазири шу борада ахборот берди.\nЮнусобод туманини 2021-2022 йилларда комплекс ривожлантириш дастури ишлаб чиқилган. Саноат ва хизмат кўрсатишни ривожлантириш йўналишида умумий қиймати 14,4 триллион сўмлик 141 та йирик ва ўрта инвестиция лойиҳаси шакллантирилган.\nУлар доирасида 936 миллион доллар тўғридан-тўғри хорижий инвестицияларни ўзлаштириб, қарийб 8 мингта янги иш ўрни яратиш мақсад қилинган.\n17 Февраля, Среда 368 1\n22 февраля, 13:31 614 0\n22 февраля, 11:40 496 0\n23 февраля, 19:06 402 0\n24 февраля, 09:55 361 0


Синфдошларимизнинг “ижодидан” « Ўзбекистон Халқ Ҳаракати\nЎХҲ “Одноклассники” гуруҳи аъзоларининг сони 25000 яқинлашиб қолди. Ҳар куни ушбу гуруҳимизда турли мақолалар, шеърлар, расмлар берилиб борилади.\n18 January 2013 - 15:26\nЎХҲ “Одноклассники” гуруҳи аъзоларининг сони 25000 яқинлашиб қолди. Ҳар куни ушбу гуруҳимизда турли мақолалар, шеърлар, расмлар берилиб борилади. Албатта, “синфдошларимиз” ҳам қараб ўтиришмайди, улар ҳам ётиб қолгунча отиб қол, дея ўз фикрларини, изоҳларини, ҳажвияларини саҳифамизга ёзишади. Қуйида ушбу гуруҳдаги синфдошларимизнинг баъзиларининг “ижодларидан” намуналар ўқишингиз мумкин. Матнлар жузъий таҳлил қилинган.\nБиз билан “синфдош” бўлинг, ижодингизни бизга юборинг.\nЎХҲ “Одноклассники” гуруҳи раҳбарияти.\nОлдиндан узр инглиз тили ёки араб тилини ўрганишдан олдин ўзбек тилини тўлиқ ўрганиб олайлик. Мактаб ўқувчиси билиши керак бўлган нарсани билмайдиган ўқитувчилардан тозалаб олайлик таълим соҳасини. Бир режимга солиб олиш керак бу ишларни. Ҳозир инглиз тилини нима кераги бор оч қоринга қўшиқ ёқмагандай бефойда нарсаку. Буни қайси ақл билан гапиряпсизлар ҳайронман.\nАйтайлик шу қарорларни қабул қилаётган ёки “ақлли” фикрларни билдираётган жонкуяр фидоийларни бирортаси ўчоқда ўт ёқиб сандалга солганмикан?. Бу ҳам майли шам ёруғида иш режа ёзиб касалликдан қийналаётган 5 яшар қизчасини уҳлатолмай қийналганмикан? Мард борми бу нарса бизни орамизда бундай ҳолат йўқ, деб оғзини тўлдириб гапирадиган.\nЭй инсон, бугун кўзингни юмиб юрсанг, йўлингдаги камчилликларга кўзингни юмиб ўтиб кетаверсанг эртага фарзандларинг юзингга тупуради. Ландовур бўлганинг учун, қўрқоқ бўлганинг, лаганбардор калтафаҳм бўлганинг учун. Ва албатта хатоларинг учун вақтида ҳаракат қилмаганинг учун ўзингдан ўзинг нафратланасан. Ахмоқ ота оналари индамай қараб ўтиришар эрталаб . болаларини ўзлари тонгда уйғотиб қулликка жўнатиб юборишар экан. Шунинг учун ҳам улар калта фаҳм текин қулга айланиб қолверадилар . . .\n1) Бизда свет йўклигининг сабаби приздентимиз халкни ўйлаганларидан:\nа). агар свет ёниб турса Лодир (дангаса) бўлиб қоласан.\nб) ишинг бўлса хам факат телевизор кўриб ўтираверсан.\nв) хотинларга ҳам иш топилади свет бўлмаса. Кир -чирларни ручной (қўлида) ювади, уйни пелесосдамас қўли билан супурги билан супуради, физзараяка бўлади, кейин соғлом бўлади.\nг). хамма эрта ухлайди. айникса ёш-келин куёвлар.\nд). ва хкз.\n2) Газ йўклигининг сабаби:\nа) тозалаш бўлади, эски меваларни (дарахтларни) ёкасан . (зарур бўлмаса отам эккан бобом эккан деб чопиб ташламайсан.\nб) таппа аввалари хеч кемга керакмасиди , хозир ҳаммага керак.\nв). эркаклар ўтин ёриб физзарядка килади.\nУзбекистонда унлаб муаммолар бор, энг биринчиси ишсизлик-80% ишга ярокли ахоли мардикорлик килиб кун кечиряпти, аммо, хозир хатто 100та муаммо булса хам-бор-йуги свет ва газ булса купчиликка бошка хеч нарса керак эмас ,лекин, кани уша газ, свет(собик сссрда газлаштириш буйича арман(99%) 1-уринда, узбек(92%) 2-уринда, бирок арман 100% газни сотиб олади ,узбек эса сотади, куп жойларда трубалар 3-4йилдан бери буш .Якинда уз.тв.да тошкентни бир туманида газ етишмаётганини курсатди, айтишича туманнинг истеьмол даражаси 10.ат.босим, таъминот эса 3 ат. босими экан, пойтахтда ахвол шу булса колганларни гапирмаса хам булади\nБизда купчилик узини мусулмон хисоблайди, аммо, (афсуски) руза тутмайди, намоз укимайди (баъзилар карисам укийман дейди ,кайдан биласан карийсанми йукми) . Муллани айтганини кил… деган накл бор ,бирок,купчилик курганига амал килади.Эшонларни халкимиз улуглайди, хурмат килади, хозирги кунда электр назоратчиси хам эшон бува, соликчиям эшон бува, процентга карз берувчи судхурам эшон бува булиб колди.Самаркандда бир эшоннинг жуда чиройли кизи бор экан(булган вокеа) 4 йигитдан совчи келибди 2 таси эшон, 2 таси корача(оддий халк).Эшон бува шарт куйибди: 4 талабгор келиб мен билан арок ичишсин -ким охири (маст булмай)тик колса уша куёв дебди.бахсда корачалардан бири голиб чикиб эшоннинг кизига уйланди.\nКиргизистонда минг долларга машина берадими? шунинг учун хам хар 5 йилда киргизлар кузголон кутарарканда. Нега бизда машина киммат?- Сабаб-арзончилик булса биз хам бошкаларга ухшаб революция килгимиз келиб колиши мумкин.Нонни кийналиб топаётган, 3-4 йил йигиб зурга машина олаётган одам -шу аранг топганини йукотишни сира истамайди-демак хеч качон давлатга карши бош кутармайди. ТУКЛИКдан ШУХЛИК чикади . Уйингда свет булмасаям,газ хам йук, утин ё кумирга пулинг булмасаям-худога шукур килиб утираверасан-тинчликку деб.\nБу аниқ ҳамма давлат ўз фуқаролрини ҳимоя қилади, лекин ўзбекистон элчихонасига қўлимда 6 ойлик бола бн кеч 6 ларда ташқарида -20 гр совуқда борсам эшик олдида турган солдат пул беринг киргизип юбораман деп бетимга бакрайиб турибди, ман сандан нажот сураб келсам-у сан мандан пул сураяпсанми бермай куйдим 1.5 соат эшик олдида турдим бергандим, иш вакти тугаганига қарамай мени киргизиб юборса денг.


Булбулигўё | www.ziyouz.uz\nБош саҳифа Ўзбек халқ оғзаки ижодиЎзбек халқ эртаклариБулбулигўё\nҚадим замонда бир золим подшоҳ бор экан. У бирмунча кун, бирмунча йил халқни эзиб, янчиб, ейдиган овқатининг ярмини олиб сотиб, олтин-кумушни йиғиб, халқдан йиғган пул билан ўз ўрдасига бир туп чинор қилдирибди. Усталарни йиғиб: “Бу чинорнинг танаси ёқутдан, шохчалари зумраддан, барглари забаржаддан, мевалари гавҳар-у шамчироқдан бўлсин!” деб амр қилибди. Шаҳар халқи буни эшитиб: “Бу дарахт битгунча бош қашигани тирноғимиз ҳам қолмаса керак”, деб қайғурибди.\nЧинорни етти йилда тайёр қилибдилар. Бир кун подшоҳ чинор тагида ухлабди. Шунда ўнг бетига иссиқ ўтибди. Кўзини очиб қараса, тангадек офтоб тушиб турибди. Бирдан подшоҳ юртини чақиртирибди:\n— Кимки шу дарахтнинг баргини олган кимсани топса, подшоҳлигимга шерик қиламан. Айтганим топилмаса, бундай шаҳар менга керак эмас, шаҳарнинг кулини кўкка совураман, — дебди. Ўнг қўл вазири:\n— Бу кеча пойлаш учун одам қўйинг, уддасидан чиқолмаса, кейин бундай сиёсат қилинг, — дебди.\nҚирқ йигитни қўлига яроғ-аслаҳа бериб пойлатибди. Улар ярим кечага бориб якка-дукка бўлиб ухлаб қолибдилар. Подшоҳ уйқудан уйғониб қараса, бир мирилик чақадек дарахтнинг барги йўқ. Подшоҳ ғазабланиб ҳар тана мўйи ништардай бўлиб, тожини тепиб:\n— Жаллод! — деб қичқирибди.\nЎн тўрт жаллод, мурғи саловат, қиличи бурро, тили гўё “Кимнинг ажали етди, офтобни сояга етказмай, жонини олай!” дебди.\n— Буларнинг бошини танидан жудо қил!\n— Ҳар куни қирқтадан бош кесаверсангиз, шаҳарда одам қоладими? Буларни ҳозирча зиндонга солинг, бошқа кишидан пойлоқчи қўйинг, — дебди.\n— Бу кеча дарахтимни ким пойлайди? Ҳеч ким менга шу сирни ошкора қилмаса, шаҳар халқини тиғдан ўтказиб, тупроқ билан баробар қиламан, — дебди.\nПодшоҳнинг уч ўғли бор эди. Катта ўғли:\n— Бу кеча мен пойлай, — деб дарахтнинг тагига борибди. Ярим кечада бу ҳам ухлаб қолибди. Тонг отиб подшоҳ қараса, кечагидан каттароқ офтоб тушиб қолибди. Подшоҳ катта ўғлини зиндонга ҳукм қилибди. Ўртанча ўғли отасига қараб:\n— Бу кеча мен пойлай, сирни билмасам мени ҳам акамга қўшиб ўлдиринг! — дебди. Ўртанча ўғли ҳам кечаси билан дарахт тагида турибди, тонгга яқин кўзини уйқу олиб, ухлаб қолибди. Подшоҳ эрталаб уйғониб қараса, дарахт барглари орасида бир бурда нондек жойи йўқ.\nҲар бир кўзи чарви тиқилган мушукнинг кўзидай бўлиб:\n— Жаллод! —дебди. Ўртанча ўғлини ҳам зиндонга ташлабди.\n— Эй отажон, ижозат берсангиз, қўлимга ўқ-ёйни олсам, бу баргни оладиган кимсанинг жигарини пора-пора қилмасам, элу халқни ёруғлик жаҳонга чиқармасам, подшоҳзода бўлмайман, — деб аҳд қилибди. Подшоҳ бунга ҳам ижозат берибди.\nКенжа шаҳзода қўлига ўқ-ёйни олиб, чилла-ю камонга пайваста қилиб, ўнгга-сўлга қараб ўтирибди. Айни саҳарда кўзини уйқу олиб келганда, чўнтагидан пичоқчасини олиб, бир жимжилоғини кесиб қўйибди. Қўли оғриққа турибди. Кесган жойига туз-қалампирдан босиб қўйибди. Уйқуси қочибди. Азонга яқин осмондан бир парранда учиб келиб, чинорнинг шохига қўнибди. Қушнинг тумшуқлари ёқутдан, оёқлари забаржаддан, қанотлари дурри маржондан экан. У чунон сайрабдики, замини-замон, макини-макон ларзага келибди. Шаҳзода симобдек эрибди, лекин ўзини тутиб олиб, камонини тўғрилаб, қушнинг кўкрагини мўлжаллаб отибди. Ўқ қушнинг бир тола қанотига тегиб, уни узиб туширибди. Ўқнинг шарпасига подшоҳ бошлиқ саркардаларнинг ҳаммаси уйқудан уйғонибди.\nКичик ўғлининг ўнг қўлида ўқ-ёйи, чап қўлида бир қанот: — Мен қушга ўқ отган эдим, қанотига тегди, — деб отасига қанотни кўрсатибди. Подшоҳ қўлига олиб қараса, бир тола қанот етти йиллик божи-хирожга арзийди. Подшоҳ:\n— Кимки шу қушни қўлимга келтирса, тахтимга чиқариб, подшоҳлигимга шерик қиламан, — дебди.\nКенжа ўғил зиндондаги икки акаси ва қирқ йигитни ажратиб олибди.\n— Бу ишга ким қадам қўйиб боради? — деганда, икки катта ўғли:\n— Бу хизмат биздан бўлсин, ота, — деб, қўл қовуштириб турибди.\n— Шаҳар халқи, ўз фарзандларини ўлдирса, бизни ҳам ўлдиради, ўлдирмаса, биз шаҳарни бўшатиб бир ёққа кетамиз, — деб маслаҳат қилибдилар.\nПодшоҳнинг кўзи тиниб, қўлидаги пиёласи ерга тушибди. Ноилож икки ўғлига жавоб берибди. Икки ўғли қирқ туядан мол қилиб, савдогар суратида бўлиб, шаҳардан чиқиб кетибди.\nОрадан уч кун ўтибди. Подшоҳнинг кенжа ўғли туш кўрибди, тушида бир парча булут узилиб қўйнига тушибди. Чўчиб уйғонибди ва подшоҳнинг ёнига келиб:\n— Эй отажон! Менга ҳам сафар йўли тушди. Туш кўрдим, тушимда сафарга чиқишни хуш кўрдим. Яхшилик билан жавоб берсангиз ҳам, йўқ десангиз ҳам кетаман, — дебди.\nПодшоҳ ноилож бир қанча мол-у амвол бериб, кенжа ўғлини ҳам жўнатибди. У тез-тез юриб, бир ҳафта деганда акаларига етиб олибди. Юриб-юриб бир манзилга етибди.\nУч йўл келибди. Бири “борса келар”, иккинчиси “борса хатар”, учинчиси “борса келмас” экан.\nКатта акасининг жони бўшроқ экан. У “борса келарга” кетибди, ўртанчаси “борса хатарга”, кичкинаси “борса келмас”га хайрлашиб жўнабди.\nЎртанчаси: “Бу борса хатар чатоқ. Акамнинг олдига бориб, биргалашиб кетсам бўлмайдими?” — деб акасининг кетидан кетиб, уни топиб олибди. Иккиси бир шаҳарга бориб, бир супада қатиқ ичишиб ўтирган чоғида, шу шаҳар подшоҳининг қизи равоқда ўтириб, кўзи иккала дангасага тушибди. Малика ғазабланиб: “Менинг тўғримда уялмай ўтирибди”, деб оғзида еб турган олманинг пўчоғини катта саҳзодага отибди. Улар орқага қайрилиб қарасалар, малика равоқда ўтирган эмиш.\n— Бу подшоҳнинг қизи бизга ошиқ бўлди, — деб гумон қилиб, қирқ туя молни унга туҳфа қилибдилар. Намоз асргача ўтиришибди, фойда бермабди. Маликанинг канизакларидан бири чиқиб:\n— Нимага кетмай, бу ерда ўтирибсизлар? — дебди. Подшоҳзода:\n— Малика бизга ошиқ бўлиб, олма отиб, ҳазил-мазаҳ қилибди. Биз бир илтифот бўлмаса кетамизми? — дебди.\n— Бу ердан тез кетинглар. Бўлмаса бошингизни кесадилар, — деб қўрқитибди.\nИкки шаҳзода қўрқиб, қалтираб, шаҳарга кирибдилар, кечаси бир дўконнинг тахтаси тагида ётибдилар. Эртасига бири шўрвапазга, бири ошпазга шогирд тушиб, ўт қаламоққа бошлабди.\nИкки калима сўзни кенжа шаҳзодадан эшитинг:\nКечани-кеча, кундузни-кундуз демай, чўлма-чўл, кўлма-кўл, биёбонма-биёбон, мазгили мароҳил йўл босиб, бир булоқ бошига етибди. Булоқ ёнида бир чинор бор экан. Отни чинорга боғлаб, хуржунга қўлини солиб қараса, бир дона кулча қолибди. Сувга солиб, рўмолчасига ушатиб, энди ейман деб турган паллада биёбондан бир чанг пайдо бўлибди, сўнг ичидан бир маймун шаҳзодага қараб югуриб келибди. Шаҳзода қўрқиб, дарахтнинг тепасига ўзини олибди. Маймун ивиган кулчани еб, тумшуғини артиб, дарахтга қараб шаҳзодани имлаб:\n— Тут! — дебди.\n“Нонни еб тўймади, энди мени ҳам ейди”, деб қўрққанидан чинорнинг шохини ушлаб турибди, маймун бир сакраб чинорнинг пастки шохига чиқибди. Шаҳзода яна дарахтнинг барглари орасига яширинмоқчи экан, маймун буни сезиб:\n— Ерга туш, — дебди. Шаҳзода дарахтдан тушибди.\n— Қуш учса қаноти, одам юрса оёғи куяр бу ерларда нима қилиб юрибсан? — дебди.\nШаҳзода ерга тушиб, мардоналик билан бошидан ўтган воқеани баён қилибди. Маймун:\n— Бир туз ичган ерга қирқ кун салом. Сенинг кулчангни емасам бўлар эди. Кулчангни едим, энди тузингни оқлайман. Отга минайлик, давлат бизга ёри берса, қушингни қўлга киритайлик — дебди. Иккиси йўлга тушибди. Бир манзилга етиб, отдан тушиб, дам олиб ўтиришганда, маймун:\n— Мен шу ердан лахим ковлаб, беш кеча-ю беш кундузда чиқаман.\nБеш кеча-ю беш кундузда чиқмасам, келган йўлингга қайт, — деб ер ковлагани машғул бўлибди. Олтинчи куни маймун чиқиб:\n— Сен айтган жонивор ”булбулигўё” экан. Қафаснинг тагидан чиқдим. Бу ғорга кирасан. Тешик оғзига етасан. У ерда сарой бор, аскарлар кўп. Ярим соат истиқомат этасан. Аскарлар ухлайди. Шунда қафасга қўлингни узатасан, тепасини очиб кўрмасдан олиб чиқасан. Подшоҳ билиб қолса, ўн жонингдан бир жонингни ҳам қўймайди, — дебди.\nМаймуннинг сўзини уқиб, ғорга кирибди. Ғорнинг оғзига бориб, сабр қилиб турибди. Посбон-қоровуллар бешта-ўнта бўлиб, ерда ухлай бошлабдилар. Шаҳзода ғордан чиқиб, қафаси билан қушни қўлига олиб “Отам айтган етмиш қават парда ичидаги жонивор шуми ёки бошқами?” деб парданинг бир қаватини кўтарибди. Қуш чунон сайрабдики, олам халқи маст бўлибди. Шаҳзода беихтиёр бўлиб, қўлидан қафас ерга тушибди. Кўзини очиб қараса, икки ясовул олдида, учтаси кетидан ҳайдаб подшоҳнинг ўрдасига етказибди. Подшоҳ мирғазаб жаллодни чақириб:\n— Бу ўғрининг иккала қўлини чиғаноғидан кес! — дебди.\nВазир подшоҳга мурожаат қилиб:\n— Бир қушни деб шундай йигитни ўлдирасизми? Бундан гап сўрайлик, — дебди.\nШаҳзодадан воқеани сўрабди. Шаҳзода бошидан кечирган воқеаларни айтиб берибди. Вазир воқеани эшитиб:\n— Эй подшоҳ, бу йигитни бир қийин ишга буюринг, ўз ажали билан ўлиб кетсин. Бир қушни деб, бир йигитни ўлдирсак, бизга иснод бўлиб қолади, — дебди.\n— Кунботарда бир шаҳар бор. Бу шаҳардан отлиққа тўққиз ойлик йўл. У шаҳар подшосининг бир қизи бор. Шу қизни менга келтирсанг, қафасдаги қушни сенга бераман, — дебди. Подшоҳ бир ҳамён тилла бериб, шаҳзодани йўлга солибди. Шаҳзода қилган ишидан маймунни огоҳлантирибди. Иккови отга миниб, яна сафарга кетибди. Тўққиз ой деганда бир катта шаҳарга етибдилар. Отни ўтга қўйибдилар. Маймун ғор ковлаш билан машғул бўлибди. Тўққиз кеча, тўққиз кундузда ғорни ковлаб, битириб чиқибди. Маймун:\n— Мен ер ковлаб малика равоғининг қоқ тагидан чиқдим. Қўнғироқларга эски увадаларни тиқиб, қўнғирамайдиган қилиб қўйдим. Малика қирқ канизак ўртасида ойдек бўлиб ўтирибди. Унда бир кичкина олтиндан ясалган тахт бор. Тахт устида бир қути турибди. Агар малика ухламоқчи бўлса, худди ана шу қутининг ичига тушиб ухлайди. Сен аввал бу қутини очиб қара, маликанинг кўзи очиқ бўлса, уни ол, кўзи ёпиқ бўлса тегма, — дебди.\nШаҳзода ғорга кириб, маймун айтган ердан бошини чиқарибди.\nЗинадан чиқиб, қирқ ҳужрадан ўтиб равоққа кириб кўрса, қирқ канизак ўртасида бир малика дилором ўтирибди.\nШаҳзода андек сабр қилиб турибди. Ҳар қайсиси ўз жойига ўтириб ухлай бошлабди. Шаҳзода бориб қутини қўлига олса, ўн тўрт кечалик ойдек барқ уриб, малика ётибди. Шаҳзоданинг ақли бошидан учиб, юраги жўш уриб, қайнаб-тошиб, сабр-тоқати қолмай, маликанинг нақш олмадай юзидан бир бўса олай, деб яқин борганда, оғзининг ҳоврига маликанинг юзи хираланиб, кўзини очиб:\n— Эй одамзод, менинг тепамда нима қилиб турибсан? — дебди ва канизакларини чақирибди.\nКанизаклар уйғониб, шаҳзодани подшоҳга олиб борибдилар. Подшоҳ дарғазаб бўлиб, ўлимга буюрибди. Подшоҳнинг вазири:\n— Тақсир, бу болани кечаси ўлдирсак, тонг отса катта-кичик эшитиб “подшоҳ қизининг ўйнашини ўлдириб, қизини олиб қолибди, деган иснодга қоламиз. Уни бир хизматга буюринг, ўз ажали билан ўлиб кетсин, — дебди.\n— Менинг бир шартим бор, шуни бажарсанг қизимни сенга бераман. Шу ердан ўттиз ойлик йўлда бир дарё-ю қулзум бор, деб эшитаман. Шу дарёнинг нариги юзида Арзақи деган бир жодугар бор эмиш.\nУнинг “Қорақалдирғоч” номли бир оти бор эмиш. Бир ойлик йўлни кўзни юмиб, очгунча босармиш. Шу отни менга келтириб берсанг, қизим сеники, — деб тилхат берибди ва бир ҳамён олтин бериб жўнатибди.\nШаҳзода маймуннинг олдига келиб зор-зор йиғлабди. Маймун:\n— Эй шаҳзода, ғам ема, давлат бизга ёр бўлса, жодугарнинг тахт-бахтини тахта-ю тобутга уриб, рахтини бузиб, отни сенга олиб бераман, — дебди. Ҳар иккиси йўлга равона бўлибди. Саҳроларда сайри томоша қилиб, шикор қила-қила, бир дарёнинг бўйига етишибди. Бу дарёнинг у юзидан бу юзи асло кўринмас экан. Маймун:\n— Бу дарёдан қандай ўтамиз? — деб сўрабди.\n— Бу дарёдан нима бўлса ҳам ўтишимиз керак. Келган йўлимизга асло қайтмаймиз, ё ўтамиз, ёки дарёга тушиб ўламиз, — дебди.\nМаймун боланинг ҳимматига завқ қилиб:\n— Ҳар ишга қадам қўйсанг, шердек ҳайқириб қадам қўй. Асло қўрқма! Сен, мен омон бўлсак, муродингга етасан. Сени ўз шаҳрингга етказаман, — деб дарёнинг лабидан чуқур ковлай бошлабди. Қирқ кеча, қирқ кундуз деганда маймун қайтиб чиқиб:\n— Мен отнинг охури ёнидан тешиб чиқдим, ўзингга ҳушёр бўлиб, бошингни тешикдан бир марта кўрсатасан. От бир сайҳа тортиб кишнайди. Жодугар уйқудан туради, чиқиб отни уриб, яна уйига кириб ётади. Яна бошингни иккинчи марта кўтарасан. Жодугар отни уриб, қасам ичади. Учинчисида ҳушёр бўл, от кишнагунча тўрвадаги кишмишни унинг бошига ил: “Эй жонивор, золимнинг зулмидан, жодугарнинг илгидан қачонгача калтак еб юрасан”, деб чаққонлик билан отни ечиб ол, эгар, юган, тўқим дема. Жодугар бир ухласа, қирқ кеча-кундуз ухлайди. Бир ухламаса қирқ кеча-кундуз ухламайди. Жодугар шу бугундан бошлаб уйқуга тушди, — дебди.\nШаҳзода маймуннинг сўзини уқиб олибди. Ғорга кириб, дарёнинг тагидан, отнинг охури ёнидан чиқибди. Тешикдан бошини чиқариб қараса, отхонанинг тўрт бурчагида тўртта олтин қозиқ. Тўртта олтин қозиққа боғланган от қулоғини қалам, қуйруғини алам қилиб ўйнаб турибди. От шаҳзодани кўриб, бирдан сайҳа тортиб, кишнаб юборибди. Жодугар уйқуга ётган экан. У отнинг овозини эшитиб, уйғониб кетибди. Оғзидан ўт сочиб, отхонага кирибди. Шаҳзода кўрса, бўйи минордек, ҳар кифти чинордек, оғзи ғордек, кўзи эски қопдек, бурни мисли тандирдек, бадани филнинг баданига ўхшармиш.\n— Эй, жонивор, бу ерларда қуш учса қаноти куяр, одам юрса оёғи куяр, одамзоднинг қадами етмас. Бу ерни Жазираи Олмас дейдилар. Одамзоднинг ҳидини олдингми сен? — деб отга бир қамчи урибди. Сўнгра кириб ўз жойига ётибди. Шаҳзода яна бир карра бошини чиқарибди.\nОт кишнабди. Жодугар қайтиб чиқиб, қўлида қамчи:\n— Э ҳаром ўлгур. Одамзоднинг исини олдингми? Ернинг остида, осмоннинг устида бўлса ҳам тутиб бир ямлаб, бир ютаман деб, отга уч қамчи урибди. От қўрққанидан қон сийибди. Жодугар уйга кириб кетибди. Шаҳзода чаққонлик билан чиқиб, отнинг бошига тўрвани илиб:\n— Эй жонивор, золимнинг зулмида, жодугарнинг илгида қачонгача калтагини еб юрасан? — деб отнинг бошини-кўзини силаб-сийпаб, эгар-юган, тўқимини уриб узасига ўзини олибди. Отнинг бўйнидан қучоқласа, бир депсинибди. Унинг икки биқинидан қанот пайдо бўлиб, қарчиғайдек осмонга кўтарилибди. Отнинг туёғидан чиққан учқун жодугарнинг пешонасига тегибди. Жодугар отни булут орасида кўрибди. У “Шошма, одамзод!” деб отнинг орқасидан чангалини ёзиб учиб, қувлаб кетибди. Отга яқин етиб, отнинг думидан ушлай деб қасд қилибди. От билиб дарёга ўзини отибди. Тезпар лочин от сувга яқин етибди. Жодугар қўлини отнинг думига етказиб, қуйруғидан тутиб, дарёга урай деб турганда, от қўш оёқ қилиб жодугарнинг оғзига тепибди. Жодугарнинг оғзи паранжидек йиртилиб, жони чиқиб, дарёга ғарқ бўлибди. От қайтадан ҳавога парвоз қилиб учибди. Шаҳзода кўзини очиб кўрса, ўттиз ойлик йўлни уч кунда учиб, бояги мамлакат устида от давра олиб турибди. Шаҳзода отнинг чап қулоғини уч марта ҳимариб қўйибди. От сузилиб, бояги ғорнинг оғзига тушибди. Шаҳзода хурсанд бўлиб, атрофга қараса, бояги маймун ғорнинг оғзида ёнғоқ чақиб еб ўтирибди.\n— Энди нима қиламиз? — деб шаҳзодадан сўрабди:\n— Отни бериб, қизни оламиз, — дебди шаҳзода.\n— Бу отни шу подшоҳга бериб бўладими? Мен бир юмалаб, бир от бўламан. У мени ёқтириб қолади. Сўнгра маликани олиб, илгариги жойга бориб турасан, — дебди. Маймун шу он бир юмалаб бир от бўлибдики, бунинг олдида бояги от хачирча ҳам бўлмай қолибди. Шаҳзода икки отни ёлпўшлаб, қулоқчинлаб подшоҳнинг ўрдасига борибди. Подшоҳнинг кўзи отга тушибди, кўрса икки қорақалдирғоч от турибди.\nПодшоҳ вазирга қараб:\n— Чақир отчини, бизбоп от экан, сотса олайлик.\nВазир қичқирибди. Тахтнинг тагига келиб отга бир депсинибди. Тахтнинг икки кунгурасига икки от қўниб, тўрт оёғини жуфт қилиб турибди.\nПодшоҳ ҳайрон бўлиб:\n— Бу отнинг баҳоси неча пул? — деб сўрабди.\n— Пулга сотмайман. Биттасини бир қизга бераман, — дебди. Подшоҳ:\n— Э нодон бачча, шу отни бир қизга берса бўладими? — дебди. Бола қўйнидан қоғозни чиқариб подшоҳнинг олдига қўйибди. Подшоҳ ўқиб кўрса: “Кимки шу отни келтирса, қизимни бераман”, деб ёзилган экан. Подшоҳ вазирга қараб:\n— Нима қиламиз? — дебди.\n— Мард сўзидан, йўлбарс изидан қайтмас. Қизингизни берсангиз шундай йигитга берасиз-да, — дебди.\n— Бирига пул, бирига қизимни берай, икки отни менга бер? — дебди.\n— Бирини қизингиз учун бераман, яна бирини қизингизнинг ўзи шикорга чиққан пайтларида минади, — дебди.\nПодшоҳ хурсанд бўлиб отнинг иккаласини яланғочлаб:\n— Эй вазир, отнинг қайсиси яхши? Танла! — дебди. Вазир Арзақи жодугарнинг отини ёқтирибди. Подшоҳ:\n— Эй вазири нодон, мана бу от яхши, — деб маймун-отни ёқтириб олибди. Чунки маймун-от ҳар нафасда сайҳа тортиб кишнаб тураркан.\nПодшоҳ қизини олиб чиқиб бир қанча тиллалар билан жўнатибди. Энди подшоҳдан эшитинг:\nПодшоҳ “отни эртага овга минаман”, деб отхонага олиб кириб қўйишга буюрибди. Сайислар отни бойлай деса, от қулоғини қалам қилиб, қуйруғини алам қилиб, сўлиғини чайнаб, олдидан келганни тишлаб, кетидан келганни тепиб, ҳеч кимни таблага киргизмабди. Подшоҳ хафа бўлиб, отхонанинг эшигига калладек қулфни солиб, ўзи эшикнинг тагида, томга қирқта кишини қўйиб ётибди. Маймун-от деворнинг тешигидан чиқиб бадар кетибди. Эрталаб подшоҳ эшикнинг дарзидан “отим турибдими, йўқми” деб қараса, синиқ курак билан қашлағич ҳам йўқ эмиш. Буларнинг ҳаммаси тилладан қилинган экан. Подшоҳ хафа бўлиб, ўзини у ёққа-бу ёққа уриб қолаверибди. Бир замон вазирини чақириб ўтган ишларни баён қилибди. Вазир:\n— Бу от Арзақи жодугарнинг оти экан. Арзақи жодугардан дев париларнинг ҳаммаси қўрқар экан. Неча-неча подшоҳлар бу отни оламиз деб жодугарнинг қўлида боши кесилган экан. Яхши сизга зиён етказмай, отни олиб кетибди. Бу ишдан сиз хафа бўлманг. Қизингизни бўлса, бир шаҳзодага бердингиз. Яна бир от қизингизнинг қўлида қолди-ку, — деб подшоҳнинг кўнглини хотиржам қилибди.\nЭнди сўзни шаҳзодадан эшитинг.\nБулбулигўёни олиш учун ғор кавлаган жойга борса, маймун ёнғоқ чақиб еб ўтирган эмиш. Шаҳзода отдан тушиб ўлтирибди. Маймун:\n— Нима қиламиз? — деб сўрабди.\n— Қизни бериб, қушни оламиз, — деб жавоб берибди.\n— Эй, нодон бачча, бир қушга шу қизни бериб бўладими? Мен бир юмалаб қиз бўламан. Менинг олдимда бу қиз тўқсонга кирган кампир ҳам бўлмайди. Подшоҳнинг олдига олиб кирасан. У мени ёқтириб олиб қолади.\n— Қизни шу ерга қўйиб, сизнинг ўзингизни олиб борсам-чи? — дебди.\n— Ёлғиз мени олиб борсанг номардлик бўлади. Подшоҳ иккимиздан биримизни танлаб олса, кейин пушаймон қилмайди, — деб бир қиз бўлибди. Шаҳзода отни ғорнинг ичига яшириб, икки қизни икки қутига солиб подшоҳнинг олдига борибди. Подшоҳ уни кўргач девона фаҳмлаб, хазиначига қараб:\n— Келган меҳмонга бир нарса бериб юбор! — дебди.\n— Эй подшоҳ, бу ўртада турган йигит девона эмас, булбулигўёнинг ишқида келган шаҳзодадир, — дебди. Шаҳзода қўйнидан бир хат олиб, подшоҳнинг олдига қўйибди. Подшоҳ ўқиб кўрса, ўзининг берган тилхати. Подшоҳ:\n— Эй ўғлим, хизматни бажо қилдингизми? — деб сўрабди.\n— Келтирдим, — дебди.\nПодшоҳ, вазир ва шаҳзода бир уйга кириб ўлтирибдилар. Бола қўйнидан икки қутини олиб, ерга қўйибди. Подшоҳ:\n— Қиз қани? — деб сўрабди.\n— Қиз шу қутининг ичида. Сиз бир қиз деб эдингиз, мен икки қиз келтирдим. Иккаласидан бирисини ёқтириб оласиз. Бири ўзимга қолади, — дебди.\n— Қиз қутининг ичига сиғадими? — дебди:\nШаҳзода қутини очибди. Икки қиз баравар акса уриб, қутидан чиқибди. Подшоҳнинг ақли шошиб, ҳуши бошидан учибди… Ошиқи-беқарор бўлибди. Подшоҳ:\n— Эй вазир, қайсисини олай? — деб сўрабди.\nВазир подшоҳнинг қизини ёқтирибди. Чунки подшоҳнинг қизи бошини паст қилиб, сўзламай, одоб сақлаб ўтирган экан. Маймун-қиз қутидан чиқиб, подшоҳнинг тиззасига ўтириб, бўйнига қўл солиб, юз-кўзини артиб, юз ноз-карашма билан турар экан. Подшоҳга маймун-қиз ёқибди.\nПодшоҳ вазирга: “От бўлса йўрға бўлсин, хотин бўлса сатанг бўлмасин-у, сатангсифат бўлсин, деб эшитмаганмисан?” дебди. Подшоҳ маймун-қизни олиб, булбулигўёни шаҳзодага берибди. Шаҳзода отга миниб, қизни ўнг тиззасига ўтқизиб, чап тиззасига олтин қафасни қўйиб жўнаб кетибди.\nЭнди сўзни подшоҳдан эшитинг:\nПодшоҳ юртни чақиртириб, тўй-томоша қилибди, пешин ўтибди, хуфтон бўлибди, чироқлар ёқилибди. Подшоҳ қиз турган уйга кирибди. Маймун-қиз подшоҳни алаҳситиб, уй ичидан бари яхши нарсаларни йиғиштириб, бир тешикдан чиқиб қочибди. Подшоҳ уйқудан уйғониб қараса, бошидаги тожи, қиличи, камари йўқ эмиш. Қиз ҳам кўринмабди. Подшоҳ вазирни чақириб воқеани баён қилибди.\n— Бу малика бир подшоҳнинг қизи бўлса, унинг сизга ўхшаган ошиқлари жуда кўп. Шулардан бири қизни олиб, сизни ўлдирмай кетибди. Бунга ҳеч хафа бўлманг, — дебди.\nЭнди гапни шаҳзодадан эшитинг.\nШаҳзода биринчи йўлдаги чинорнинг тагига борса, маймун бирталай ёнғоқни чақиб еб ўтирибди. Маймун:\n— Энди нима қиламиз? — деб сўрабди. Шаҳзода:\n— Мен кетаман, — дебди.\n— Менинг уйимга бориб уч-тўрт кун меҳмон бўласан, — дебди.\n— Сенинг уйинг бир тоғнинг тешиги бўлса, мен сиғаманми? — дебди.\n— Ҳалиям менинг ким эканимни билмас экансан. Юр, менинг уйимни кўриб кетасан, — деб йўл бошлабди. Улар бир тоғнинг орқасига ўтибдилар. Шаҳзода қараса, бир ажойиб бўстон, булбуллар сайраган, сув устида себаргалар ўрнаган; анжир, шафтолилар пишиб, тагига тўкилган. Бўстоннинг тўрт бурчагида тўрт олтин тахт. Зар кўрпачалар солиғлиқ. Тўрт атрофда қатор ҳужралар тузуғлиқ. Ҳар тарафда уч юз саксон олти ҳужра бор. Ҳар ҳужрада паризодларнинг боласи ўқиб, хат ёзиб ўтирибди. Маймун бир юмалаб, бир малика бўлибдики, оламда бундай чиройли қиз онадан туғилган эмас. Шаҳзода кўрган ҳамон ҳушидан кетиб йиқилибди. Бир замондан кейин кўзини очиб қараса, маймун парининг тиззасига бош қўйиб, тахтнинг узасида ётибди.\nМаймун пари шаҳзодани уч кун меҳмон қилибди. Уч кундан кейин:\n— Қайси бир парини хоҳласанг сенга берай, —дебди.\n— Хоҳласанг ўзингни сўрайман.\n— Мен эр қилмайман, парилар подшоҳининг қизиман. Бу қизларга мен устоз. Мен эр қилсам мени ўлдиришади. Энди, кетсанг тахтга ўтқизиб, шаҳрингга етказиб қўяй, — дебди.\n— Ўзим келдим, ўзим кетаман, — дебди.\nМаймун пари бир тола кокилидан кесиб берибди.\n— Қачон бошингга мушкул иш тушса, шу сочнинг учини куйдирсанг, мен шу ерда ҳозир бўламан. Шаҳзода ундан:\n— Менга мунча яхшилик қилиб олиб келишингнинг сабаби нима? — деб сўрабди.\n— Сен келмасдан илгари қуръада кўрдим. Кун чиқар тарафда бир золим подшоҳ бор, фуқаросининг ейдиган овқатининг ярмисини олиб, бир туп олтин дарахт ясайди. Шу дарахт туфайли шаҳарни вайрон қилади. Подшоҳнинг уч ўғли бор, кичкина ўғли шу дарахтни деб отам шаҳарни бузса, эл-у халқ кўчада қолса, яхши бўлмайди. Шу дарахтга зиён етказувчи қушни олиб келаман, деб шу биёбонга келади.\nБир гўдак бола бечора халқ учун жонини фидо қилса, мен нечук тахтда фароғатда ўтирай, деб етти йилдан бери шу чинорнинг тагига ҳар куни етти марта келаман, — дебди.\nСўнгра шаҳзода маймун пари билан хайр-маъзур қилиб жўнабди. Неча вақт, неча замон йўл юриб, уч кўчанинг бошига етибди. “Акаларимдан хабар олай” деб “борса келар” йўлга юрибди. Шаҳарга кириб кўчама-кўча юриб, бир шўрвапазнинг дўконига кўзи тушибди. Катта акаси ўт ёқиб ўтирибди. У одамлар еб ташлаган суякни ғажиб кун ўтказар экан. Шаҳзода:\n— Эй шўрвапаз, шу ўт ёқаётган боладан рўпарангиздаги мачитнинг ичига бир коса шўрва юборинг, — дебди. Шўрвапаз катта шаҳзоданинг юзига бир тарсаки уриб, қўлига шўрва бериб:\n— Ўзингдан узоқроқ ушла, бошингдаги чанглар косага тушмасин, — дебди. У шўрвани олиб бориб мачитнинг супасига қўйибди.\n— Ўтириб ўзинг ич! — дебди.\n— Мен ўтирсам устам уришади.\n— Уришмайди, ич шўрвани! — деб шўрвани ичкизибди.\n— Сен қаерликсан, асли зотинг ким?\n— Мен шўрвапазнинг шогирдиман. Шу шаҳарнинг боласиман.\n— Мендан яширма, мен сени танидим. Рост сўзласанг, ўз шаҳрингга олиб кетаман.\nШўрвапазнинг шогирди йиғлаб, бошидан ўтказган воқеаларни айтиб берибди.\n— Укангни кўрсанг танийсанми?\n— Қандай биласан?\n— Ёшлигимда дарёга от суғоргани борганимда, “Мен ҳам бораман”, деб отга ёпишди. От боланинг елкасига тепди. Отнинг тақаси чап елкасига тамға бўлиб қолган, — дебди.\n— Нима учун укангни ўйнагани олиб бормадинг?\n— Биз икки ўғил бир онадан, кичик ўғил бошқа онадан эди.\nЎгайлик қилиб олиб бормадим.\n— Укангнинг тамғаси шунга ўхшайдими? — деб шаҳзода чап елкасини очиб кўрсатибди. Акаси укасининг оёғига ўзини ташлаб, зор-зор йиғлабди. Кичик шаҳзода уни бозорга олиб чиқиб, усти-бош ва яхши бир от олиб берибди.\nШаҳзода ўртанча акасини ахтариб, уни ҳам шундай аҳволда топибди.\nУчови ўз мамлакатига жўнабди. Икки ака йўлда маслаҳат қилиб:\n— Бу болани ўлдирсак, отамиз ҳузурига маликани, отни, Булбулигўёни олиб борсак яхши бўлади, — дейишиб, шаҳзодага қасд қилишибди.\nБир дарёнинг лабига борганда, малика шаҳзодани чақириб:\n— Иккала акангнинг дили бузуқ, сени ўлдириб, мени олмоқчи. Бу кеча ўзингни бир панага торт, — дебди. Шаҳзода бир ухлаб туриб, ётган ерига эски замбилни келтириб қўйибди, ўзи бошқа жойга бориб ётибди. Икки акаси замбилни дарёга ташлабди ва “укамизни йўқотдик”, деб ўйлабдилар. Ҳар иккиси:\n— Энди маликанинг олдига кирсак, бир базм ораста қилсак деб турганда, тонг ёришибди. Узоқдан бир шарпа келибди. Қараса, укаси дарёнинг нариги ёғида бетини ювиб ўтирган эмиш. Шаҳзода бу сирларни кўриб, икки акасига қилган яхшилиги учун пушаймон қилиб, дарёдан ўтибди. Икки ака маслаҳат қилиб, илгарироқ кетиб, бир қум тепага етибдилар. Улар ўткир қиличнинг дамини осмонга қаратиб, қумга кўмиб қўйибдилар. Ўзлари унинг ёнида белидан пастини кўмиб ётибдилар. Укаси бориб:\n— Бу қумда ётишнинг маъноси нима? — деб сўрабди. Катта акаси:\n— Бел оғриқ, оёқ оғриқ бўлмайди киши. Сен ҳам туш, сени ҳам кўмамиз. Оёқларинг яхши бўлади, — дебди.\n— Эй ака, қум иссиқ экан-ку, — дебди. Акаси:\n— Оёғингни қимиллатсанг қум совийди, — дебди.\nУ оёғини қимиллатибди, қилич иккала тиззасидан шартта кесиб кетибди. Шаҳзода қонига беланиб, қумда ётиб қолибди. Иккала ака қизни, отни, қушни олиб ўз мамлакатига жўнабди. Отаси қизни ўрдадаги қирқ канизакка қўшиб қўйибди. Отни отхонага қўйибди. Булбулигўёни қафас билан олтин чинорга осибди. Қуш ҳеч сайрамай, бошини қанотининг тагига олиб ётибди.\nОт келган одамни олдидан келса тишлаб, кетидан келса тепиб, ҳеч кимни олдига келтирмабди. Малика қирқ канизакларнинг ичида бошини кўтармай, олтин қутисидан чиқмай ётаверибди.\nЭнди сизга ёш берсин, бизга ҳаёт. Шаҳзодадан эшитинг.\nУч кеча-кундуздан кейин шаҳзода кўзини очибди. Ўз аҳволини кўриб ҳушидан кетиб, бир замондан кейин ҳушига келиб, маймун парининг берган тутатқиси ёдига тушиб, учини куйдирибди. Кўзини юмиб-очгунча тўрт бурчини тўрт пари кўтарган, тепасида маймун пари ўтирган олтин тахт пайдо бўлибди.\n— Эй одамзод, сенга бу зулмни ким қилди? — деб шаҳзоданинг бошини тиззасига олибди ва маконига олиб кетибди. Маймун пари шаҳзодани олтин тахтга ўтқизиб, бир канизак парини ёнига қўйиб отасига хат ёзибди.\n“Бу одамзод фарзандини Баҳрул ҳаёт сувига солиб, париларнинг қоидасида муолижа қилиб, қирқ кунда тузатиб тезлик билан юборасиз. Бу одамзод менга бир туғишган ини бўлиб қолган”, деб муҳрини босиб, тахтни париларга кўтартириб, Кўҳиқофга жўнатибди. Парилар Биллур тоғдан ўтиб, уни парилар подшосига топширибди. Шаҳзода қирқ кунда сиҳат топиб, илгариги ҳуснига неча баробар ҳусн қўшилиб, парилар юртидан қайтибди. Маймун пари: “Сени шу аҳволда отангга юбормайман. Қаландар суратида қишлаб олиб бораман. Маликани акангга бериб, тахтга чиқариб подшоҳ қилган бўлса, шаҳарга кирмай қайтмаймиз. Агар отанг ўз ўрнида турган бўлса, маликани сенга тўй қилиб, сени тахтга ўтказиб келаман”, — деб болани уч ой сақлабди. Уч ойда боланинг сочи ўсиб пешонасига тушибди. Тирноқлари ўсибди. Маймун пари шаҳзода билан тахтга ўтириб шаҳарнинг чеккасига келиб тушибди. Шаҳарнинг ташқарисида париларни қўйиб, шаҳзоданинг қўлидан ушлаб подшоҳнинг ўрдасига келибди.\nПодшоҳ билан вазир сўзлашиб: “Олти ой бўлди, мен ғам лойига ботдим, бу қуш бирор марта сайрамайди. От бир марта кишнамайди. Малика бир луқма таом емайди”, деб турганда, подшоҳ ўрдасига кирган бир қаландар баччага кўзи тушибди. Подшоҳ уни кўриб қадди-қоматини, зулфи сиёҳини кичик ўғлига ўхшатиб:\n— Эй қаландар бачча, кел бери! — деб чақирибди. Қаландар бачча кўрса, отасининг икки ёнида икки акаси ўтирибди. Билдики, бу акаларига ҳали амал теккани йўқ.\nТахтга қадам қўйибди. Шу он олтин чинордаги булбулигўё чунон сайрабдики, халқи олам мумдек эрибди. От отхонада туриб уч марта сайҳа тортиб, кишнабди. Малика қутидан ирғиб чиқиб, қўлига тилла созини олиб, қирқ канизакнинг ичида ўйин-кулги бошлабди.\n— Бу қаландарнинг пойқадами ёқди, — деб қаландарнинг бошидан бир лаган тилла сочибди. Қаландар бачча:\n— Мен қаландар эмасман. Маликадан сўрасангиз ишонасиз ё ишонмайсиз. Қафасдаги булбулдан, охурдаги отдан сўранг, — дебди.\n— Эй ўғлим, оламда от билан қушнинг сўзлаганини қачон кўрдинг? — дебди. Ўша ҳамоно қуш тилга кириб, бўлган воқеаларни бошдан-оёқ сўзлаб берибди. Подшоҳ ўғлининг пешонасидан ўпибди.\nУ икки катта ўғлининг қўлини орқасига бойлаб, қўй қўшоқлагандек қўшоқ қилиб, кичик ўғлининг олдига қўйибди. “Сенга зулм қилувчи шу икки оғангни нима қилсанг ўзинг қил!” дебди, тахтига чиқариб, ўз тожини унга кийдирибди. Кенжа ўғил отасининг ўрнига подшоҳ бўлиб, халқни зулмдан қутқарибди. Қирқ кун юртга ош-нон бериб, маликага уйланибди.\nМаймун пари парилар қоидасида тўйни ўтказиб, шаҳзодага:\n— Қачон бошингга мушкул иш тушса, сочимни ўтга солсанг, ҳозир бўламан, — деб хайрлашибди.\n← Аввалги Аввалги Қуёш ерининг паҳлавони\nКейинги → Кейинги: Гулшоҳ билан Варқа


Исломда покликка алоҳида эътибор берилган. Ибодатларнинг қабул бўлиши ҳам албатта, моддий ва маънавий-руҳий покликка бевосита боғлиқ. Шунинг учун фиқхга доир барча асарлар поклик китоби билан бошланади. Поклик деганда асосан бадан, кийим ва жой поклиги тушунилилади. Баданни поклаш ғусл, таҳорат ёки таяммум қилиш билан амалга оширилади.\nУшбу китобда мусанниф таҳоратга доир деярли барча оят ва ҳадисларни келтириб, шарҳ ва фақихларнинг фатволари билан бойитилган. Шунингдек, китобда ҳозирги давримиз тақозоси билан таҳоратга доир янги пайдо бўлган масалалар атрофлича баён этилган.\nЎзбекистон Республикаси Вазирлар Маҳкамаси ҳузуридаги Дин ишлари бўйича қўмитанинг №4480-сонли хулосаси асосида тайёрланган.\nКитобнинг электрон нашри\nМуаллиф: Зиёвуддин Раҳим, Одилхон Юнухон ўғли\nКўрилган сони: 15713\ntahorat kitobi, таҳорат китоби\n«Таҳорат китоби» Исломда покликка алоҳида эътибор берилган. Ибодатларнинг қабул бўлиши моддий ва маънавий покликка боғлиқ. Шунинг уч..


Airbus A320nео лайнери Ислом Каримов номидаги Тошкент халқаро аэропортига етиб келди / Ўзбекистон янгиликлари, энг сўнгги хабарлар\nЖАМИЯТ 0 Шархлар 424 кўрилди\nAirbus A320nео лайнери Ислом Каримов номидаги Тошкент халқаро аэропортига етиб келди\nUzbekistan Airways авиапарк ривожланиш стратегияси ҳамда авиапаркларни модернизация қилиш дастурига мувофиқ жорий йилнинг биринчи чорагида иккита Airbus A320nео, 2019 йилнинг иккинчи ярмида эса яна иккита янги Boeing 787 Dreamliner самолётларини сотиб олишни режалаштирган эди, деб ёзади ЎзА.\nБугун Uzbekistan Airways парки иқтисодий жиҳатдан самарадорлиги юқори бўлган биринчи Airbus A320nео самолёти билан тўлдирилди.\nУшбу лайнер икки классли компоновкада ишланган бўлиб, 150 йўловчини ташишга мўлжалланган. Янги самолёт ёқилғи тежамкорлигини таъминловчи CFМ International компаниясининг LEAP-1А двигателлари ва аэродинамик хусусиятларини янада яхшилаш имконини берувчи фюзеляж конструкциясидаги замонавий ишланмалар туфайли олдингиларига нисбатан 20 фоизга қулайдир.\nИқтисодий самарадорлиги юқори авиалайнернинг парвоз масофаси 4,5 мингдан 5 минг километргача узайтирилгани Uzbekistan Airways компаниясига бутун Марказий Европа бўйлаб қатновларни амалга ошириш имконини беради.\n– Самолёт салонининг замонавий дизайни парвоз давомида йўловчиларга максимал қулайлик яратади, – дейди Uzbekistan Airways ахборот хизмати бошлиғи Феруза Қурбонова. – Қулай ва кенг ўриндиқлар, ҳар бир йўловчи учун мўлжалланган индивидуал кўнгилочар дастурли мониторлар, алоқа ва Wi-Fi тизими мавжуд. Шунингдек, самолёт саҳнида ҳаво софлигини сақлаш ва тўғри тақсимловчи мукаммаллаштирилган кондиционер тизими парвоздан ўзгача завқ беради. 2017 йилда 2 та Airbus A320nео самолётини етказиб бериш бўйича шартнома авиакомпания ривожланиш стратегияси ҳамда авиапаркларни модернизация қилиш ва янгилаш дастурига мувофиқ имзоланган эди. Жорий йил март ойининг охирида иккинчи самолётнинг келтирилиши кутилмоқда.\nБугунги кунда Uzbekistan Airways авиакомпанияси замонавий самолётлардан иборат авиапаркка эга бўлиб, авиаташувчининг барча қатновлари дунёнинг етакчи ишлаб чиқарувчилари – Airbus ва Boeing компанияларининг самолётларида амалга оширилмоқда.


Аллегри: «Менга баъзида футболни шайтон яратгандек туюлади» - Penalti.uz | Футбол янгиликлари олами!\n01:51 Қишки трансфер ойнаси очилди 228 0 Янгиликлар\n21:52 Райоланинг касалхонага ётқизилиши сабаблари ҳақида маълумот пайдо бўлди 69 0 Янгиликлар\nАллегри: «Менга баъзида футболни шайтон яратгандек туюлади»\nТуриннинг «Ювентус» клуби бош мураббийи Массимилиано Аллегри Италия Суперкубоги учун бўлиб ўтган «Интер»га қарши баҳсдан сўнг ўз фикрларини билдириб ўтди.\n«Қийин ўйин бўлди. Кучимизни яхши синовдан ўтказдик. Баъзида менга футболни шайтон яратгандек туюлади. Учрашув тугашига 5 сония қолганда қўпол хатога йўл қўйдик. Айтганча, айни дамда Италиянинг энг кучли жамоасига қарши ўйнаганимизни, шунингдек, учрашувни ўз фойдамизга якунлаш учун кўплаб имкониятлар яратганимизни унутмайлик.\nБу мағлубият жуда аламли, аммо бу муваффақияцизлик А Серия ва Чемпионлар Лигасида яхшироқ ўйнашимиз учун сабоқ бўлди. Бу бор йўғи битта ўйин эди, афсуски, у биз учун муваффақияциз якунланди. Энди бор эътиборимизни ички чемпионатга қаратишимиз керак», - дея Аллегрининг сўзларини келтиради «Football Italia».\nЭслатиб ўтамиз, Италия Суперкубоги учун ўйинда «Ювентус» Алекс Сандро ҳамда Жоржо Кьеллинининг хатоси сабаб, қўшимча бўлимларда «Интер»га мағлуб бўлди.\nАллегри Италия Суперкубок Ювентус\n13.01.2022, 12:45 127 0\nЭлдор Шомуродов: «Тортинчоқлигим баъзида менга зарар келтиради»\nАллегри катта муаммолар ичида қолди\nАллегри учта вариантни ўрганиб чиқмоқда.


ИСТЕЪМОЛ МАДАНИЯТИНИ ОШИРИШДА МАҲАЛЛАЛАР ЎРНИ – istemol.uz\nЖорий йилнинг 26 февраль куни Термиз шаҳридаги Ахборот технологиялари ва маиший хизмат кўрсатиш касб-ҳунар коллежининг фаоллар залида “Фуқаролар йи ғинининг жамоатчилик назорати ва истеъмолчиларнинг ҳуқуқларини ҳимоя қилиш бўйича энг намунали комиссияси” кўрик-танловининг Термиз шаҳар босқичи бўлиб ўтди. Бунда шаҳардаги барча маҳалла фуқаролар йиғинлари қошида ташкил этилган жамоатчилик назорати ва истеъмолчиларнинг ҳуқуқларини ҳимоя қилиш бўйича комиссиялар иштирок этишди. “Шифокор” МФЙнинг жамоатчилик назорати ва истеъмолчиларнинг ҳуқуқларини ҳимоя қилиш бўйича комиссияси биринчи ўринни эгаллади. Иккинчи ўринни “Боғи шамол” МФЙнинг ва учинчи ўринни “Гулираъно” МФЙнинг жамоатчилик назорати ва истеъмолчиларнинг ҳуқуқларини ҳимоя қилиш бўйича комиссиялари эгаллади.\nБундан ташқари “Боғзор”, “Жайҳун” ва “Сурхон соҳили” маҳалла фуқаролар йиғинларининг ҳузурида ташкил этилган комиссиялари “Ҳудудда истеъмолчил ар ҳуқуқларини ҳимоя қилиш тўғрисидаги қонун ҳужжатларини таъминлашда энг фаол комиссия”си, “Фуқаролар мурожаатлари билан ишлашда энг яхши натижаларга эришган комиссия”си, “Ҳудудда коммунал хизматлар ҳақини тўлиқ ва ўз вақтида тўланиши ишларида фаол комиссия”лари номинациялари бўйича ғолиб деб топилди. Тадбир иштирокчилари Термиз шаҳар истеъмолчилар ҳуқуқларини ҳимоя қилиш жамияти томонидан диплом ва эсдалик совғалари билан мукофотландилар.\nЯнгиариқ туманида “Фуқаролар йиғинининг жамоатчилик назорати ва истеъмолчил арнинг ҳуқуқларини ҳимоя қилиш бўйича энг намунали комиссияси” республика кўрик-танловининг туман босқичи бўлиб ўтди. Кўрик-танловда “Каттабоғ” МФЙнинг жамоатчилик назорати ва истеъмолчиларнинг ҳуқуқларини ҳимоя қилиш бўйича комиссияси биринчи ўринни эгаллаб вилоят босқичига йўлланма олди.\nБугун, 27 февраль куни Кўшкўпир туманида жойлашган Агросанот касб-ҳунар коллежида “Фуқаролар йиғинининг жамоатчилик назорати ва истеъмолчиларнинг ҳуқуқларини ҳимоя қилиш бўйича энг намунали комиссияси” республика кўрик-танловининг туман босқичи ўтказилди. Унда жами бешта маҳалла фуқаролар йиғинининг комиссиялари иштирок этди ва улар учта шарт бўйича беллашдилар. Якуний натижаларга кўра “Маданият” МФЙнинг жамоатчилик назорати ва истеъмолчиларнинг ҳуқуқларини ҳимоя қилиш бўйича комиссияси биринчи ўринни эгаллаб, вилоят босқичига йўл олди.\nТадбир якунида танлов иштирокчиларига федерациянинг туман жамияти томонидан эсталик совғалари ва сертификатлар топширилди.\nNext Post:МАҲСУЛОТ ТАНЛАШДА СЕРГАК БЎЛИНГ!


Қобилият машқи – Сурхон тонги\nБош саҳифа / Таълим / Қобилият машқи\nМай 22, 2019\tТаълим Изоҳ қолдириш 810 Кўрилди\nБугунги кун ўқитувчиси фақат дарсликлардан фойдаланибгина қолмай, ҳар бир дарсда ўқувчиларга турли кўргазмалар ва ўйинлар орқали таълим берса, уларнинг нутқи ривожи, фикр доираси кенгайишига имкон бўлади.\nМен дарс жараёнида ўқувчилар қобилиятини шакллантирувчи турли услублар ва ўйинлардан фойдаланаман. Масалан, оддийгина арча ясаш ўйинини оладиган бўлсак, унда дарс мавзусига қараб, турли геометрик шаклларнинг орқа тарафига чўнтаклар қилинади ва математика дарси бўлса, ўтилиши лозим бўлган мисоллар ёзиб қўйилади. Ва шакллар ўқувчиларга тарқатилиб, тўғри жавоб берганларнинг шакллари магнит доскага йиғилади.\nТўғри жавоб берганларники, аксинча йиғилмасдан, арчада бўшлиқ ҳосил қилади. Демак, ўқувчи кейинги сафар дарсларни яхши ўзлаштириб келишга ҳаракат қилади. Чунки фақат у сабаб, гуруҳи ютқизишини истамайди. Бўшлиқни тўлдириш учун тенгдошлар тизимли равишда иш олиб боради. Яъни, аълочи\nўқувчи қолоқ ўқувчига ёрдам беради.\nУшбу ўйинни бошқа фанларда ҳам қўллаш яхши натижа беради. Бундан ташқари, “Ой ва юлдузлар”, “Гул баргларидан сўз ҳосил қилиш” ўйинлари ҳам дарс жараёнида ўзининг ижобий самарасини бериб келмоқда. Умуман олганда, давлат таълим стандартларида кўрсатилган талабларни бажариш, дарсларни қизиқарли ташкил этиш ўқитувчидан катта маҳорат, зийраклик, ижодий фаолият, тинимсиз меҳнат талаб қилади.\nШўрчи туманидаги 14-мактабнинг бошланғич синф ўқитувчиси\nОлдинги Қрим-Конго – хавфли касаллик\nКейинги Томорқа – хазина\n“Яшил дунё” ажойиботлари


Надаль ярим йилдан сўнг илк ғалабасига эришди | Qalampir.uz\nНадаль ярим йилдан сўнг илк ғалабасига эришди\nСпорт\t06 Январь 12:14 717\n“Катта Дубулға” туркумига кирувчи турнирларнинг 20 карра ғолиби Рафаэль Надаль ярим йилдан сўнг илк марта ғалаба қозонди ва Мельбурндаги (Австралия) турнирда чорак финалга йўл олди. Иккинчи даврада у Литва вакили Рикардас Беранкисни 6:2, 7:5 ҳисобида мағлубиятга учратди. Қарама-қаршилик 1 соат 30 дақиқа давом этди.\nНадаль навбатдаги баҳсда ярим финал йўлида Алексей Попирин (Австралия) – Таллон Грикспоре (Голландия) қарама-қаршили ғолиби билан куч синашади.\n“Қайтганимдан жуда хурсандман. Мен узоқ вақтдан бери кортгна чикмаган эдим. Ғалаба – ёқимли ва менга курашни давом эттириш имкониятини берди. Ўтган бир неча ой мен учун осон бўлмади. Кўплаб муаммолар бор эди. Чунки энг муҳими бу саломатликдир. Яккалик баҳсларидан олдин жамоам билан ритмга қайтиш учун жуфтликда ўйнаш имкониятини муҳокама қилдим. Мен Мелбурнда бўлганимдан ва яна мухлисларни кўрганимдан хурсандман”, дейди Надаль.\nЭслатиб ўтамиз, у сўнгги марта 2021 йил август ойи бошида Вашингтондаги расмий мусобақада ғалабага эришган эди. Шундан сўнг жароҳати сабабли мавсумнинг қолган қисмини ўтказиб юборди ва илк марта ATP рейтингини 10-ўриндан қуйида якунлади\nМаълумот учун, Мельбурндаги турнир 9 январь куни якунланади. Надаль катта эҳтимол билан “Australian open”да иштирок этади.\nТеннис Надаль Мельбурн\n18 Январь 15:46 83984\n19 Январь 14:56 67453\n18 Январь 22:59 63749\n18 Январь 17:47 49406\n17 Январь 20:39 39901